url: =A lamdang mihing pumpi thu pawlkhat :: ZOMI DAILY\nA lamdang mihing pumpi thu pawlkhat\nposted on 29 August 2014 at 11:54 am Lomkholna: Article, Health, Theihhuai\n1. Pumpi sung athupi van pawlkhatte a omkei phial zong kinungta zo veve lai hi. Gilpi um, zel, sin 75%, gilzang 80%, kal langkhat, tuap langkhat le pumpi nuailam van thupi pawlkhatte cihte aomloh hangin mihing khat mah bangin nungta thei lai hi.\n2. Pumpi tungah a khauhpen sa (muscle) in leei hi aa, a khauhpen guh in khaguh (mandible) ahi hi.\n3. Mihing khat i khepek tungah pumpi sungom guh namkim te i sehli suah sehkhat om aa, guh 52 tak tawh a kilam ahi hi.\n4. Khepek tung ah khua-ul a piangsakgland (sweat gland) 500,000 kim bang om aa, nikhat in khua-ul pint 1 (pint 1 = gallon khat i seh giatsuah sehkhat 1/8) ta piangsak den hi.\nGilpi um sung aa ante a gawi acid in temta khat na ngawn siasak zo/ne zo zah dongin khauh mahmah hi. Bang hangin gilpi um siasak lo hiam cih leh gilpi-um a tuam cell te nithum ahkl nili ciang khatvei athak tawh kilaih pahpah na hang ahi hi.\n6. Hatchei ciangin a kisang khia huih vuikhu te pen nai khat in tai zakhat (100 mph) tawh tai uhi. Buk-khuh ciangin ahih leh 60mph ciang bang zangmah mah lai hi.\n7. Acidam khat i pongman pumpi lumna tha in minute 30 sungin tuivot gallon khat so liahliah sak zawh nading kicing mahmah hi.\n8. Pumpi sung aa om sikdat khempeuh kigawm leh siktawkilh taangthum tang khat cia zah bang pha ding ci hi.\n9. Aki bangsitset aki peeng te losiah mi khat ciat in gimnam khat ciat nei uhi.\n10. Naungek khat i lutang pen pumpi i seh li suah seh khat pha hi. Kum 25 a phak ciangin pumpi i seh giat suah seh khat tawh kikim ta leuleu hi. Ahangin lutang khantohna pen pumpi khantohna zah in manlang lo hi.\nAkaikhawm: Nk Khanno\nSource: Zingsol & OddStuff Magazine\nPrevious: TUNE Insurance leinuamte’n August 30 ni ZAM Hall ah ki leithei\nNext: Tulaai leitung Thuthang Tuamtuam Updates August 28, 2014\nMalaysia, Klang Valley kuamsung ah maikal ni 3 sung tui hoihtak pailoding\nVondeih Kep Ding – 129 (Dimno’ Pa)\nTulaai Leitung Thuthang Tuamtuam Updates Dec 20,2014\nChristian Hymn te’ tangthu: A Thu Ka Gengen Nuam Hi\nA hunzui thu taangkona pawlkhat ~ Florida Thupuak\nUS Florida ah thautawi pasal khatin Police Officer khat kapliam, naupang 4 zong Hostage in mancip\nBangkuanuam Suahna ~ Pau Kap Thang\nItna anei – Charlie Chaplin ~ Zomi Quavadis\nZomite Minphuahzia (phawkpak) ~ Pu Zokhai


timestamp: atn

url: =Zogam thak bangci zuun ding? ~ Hau Za Cin :: ZOMI DAILY\nZogam thak bangci zuun ding? ~ Hau Za Cin\nposted on 20 June 2013 at 10:03 pm Lomkholna: Article, Hauzacin\nZogam Thak AMERICA bangci zuun ding i hia? Zogam Thak ah ZOMI bangci zuun ding? Zogam Thak ah ZONGEINA bangci zuun ding i hia? ZOLAI, ZOPAU, ZOGAM, …..\nZogam Thak lamah a teengsuak ding, inn leh lo kikhual ding, tu leh ta pattah dinga Zomite a honhon, a lomlom-a a kitun masak hun pen President Bill Clinton in “Diversity Visa”, a tom in “DV” a bawl zawh pawl hipan ding hi. Tua ma-a tungte pen amau hanciamna leh lampi tuamtuam zui a tung hi ding a, innkuan hilo in mimal hanciamna hizaw ding hi. A zin pak cih bang hi dinga, taamsuak ding cih lungsim leh teen theihna laidal tawi-a kuan hikhollo ding hi. Tua ahih leh a lomlom a a kitun pen kum 1993 zawh hi ding cihna hi.\nKum 1993 leh 2009 kikal, kum 16 sungin Zomi milip tul val kitungman cihna hi a, a tamzaw a ciahkik pak nawnlo ding, a teengsuak ding ihi hi. [Tul val ka cih pen a tawmpen in ka cihna hi. A mi phazah lian pen Zomi Innkuan USA in min khumna (record) khawng pan kimu thei dingin ka um hi, tua bang record a om leh]. US gam mi suak a, inn leh lo nei a, tu leh tate pattah a i pian i khanna Zogam nusia a nunghei nawnlo dinga pasal lungsim tawh kuankhia kihi phot hi. Tua manin ZOGAM THAK a tung, ZOGAM THAK a bawlbawl, a satsat bangin ka ngaihsun hi. A tungsa leh a tunglai ding koi tamzaw ding… theilo… (Sia Lianpi @ Taanglungtup tawh ka holimna khat ah, “Sia Lianpi aw, la dawng bangzah phuakta na hiam?”, “Dawng nih”, “Na phuahsa leh na phuah lai ding koi tamzaw dia?”, “Theilo….ha ha ha..” Hong ciamnuihna hisam inteh). ZOGAM THAK a tungsa leh hong tunglai ding koi tamzaw ding kitheilo hi.\nBang hang in i pianna Zogam, i lam kiatna Zogam nusia mawk i hi hiam? Lasiam Tg. Thawn Kham in ZOGAM Lapi ah, “Ka lam kiatna, Ka lutang phum na’ng ZOGAM, kong it hi ZOGAM aw” na ci hi. Ahi zongin tu hun ciang Zomi pawlkhat adingin ‘lutang phum na’ng ZOGAM pen ZOGAM THAK hi kha ding hi. Zogam ah i ciahkik kei leh Zogam Thak ah i neihsa, i lamsa, i pilna, i siamna leh i lutang nangawn kiphum dinga, kinusia cip ding hi.\nLeitung ah thatang hat khat a om leh amah sanga hatzaw khat hong piang pah a, mipil khat a om leh amah sanga pilzaw khat hong piang kik zel hi. A hau khat zong haupen den lo a, a thalaih ding ki khakcip theilo hi. Tua man in thatang hatna leh zawhthawhthu tawh vai kihawmna khempeuh ah amah sanga thahatzaw leh zawhthawhsiamzaw hong piang ding cihna hi. ZOMI leh Meiteite kikap thu khawng i sim ciangin i lungsim khat ah, thauvui thautang leh thagum tawh vai a kihawmna gam pen a sak pan, a khang pan thauvui thautang mah tawh kido a, a sung a pua pan nangawn in kisuam ziahziah hi cih i mu hi.\nZangkong Khuahun ci a Pu ML Thangbawi in hong suaksak zelna ah i sim ngei bangin Kawlgam ah Sen tampi hong lut in khuasung kongzingte ah khuang leh dak tum in awng ziahziah uh a, bulung balang sa kei uh hi cih i za hi. Tua banga sak pan khang pan kinekcip gawp dinga, hun khat ciangin tua ngapik bel kitamzan gawp thei ding hi. Tua pen leitung dan hi a, a sia khat a siazaw in laih in, a hoih khat a hoihzaw in a laih ngeina hi.\nTua banga i lamkiatna gam ah annek tui dawn a hamsat tak ciangin nuntakna ding zongin sak ah khang ah kidiangkek gawp in tu laitak Zomite ZOGAM THAK a kitung ahi hi. Annek tui dawn kikhamlo, nuntak hamsa cihte ‘a hang’ gen kikkik kullo in Zomi bek hilo Zomi leh Zogam nangawn a thei ngeilo mikang mivom misante nangawn in hong theihpihta uh hi; tua hang mahin ZOGAM THAK a tung ihi hi. Suakta Zomi hita. Tua ahih leh a ‘suakta’ Zomi a suahtakna gam ah bangci nuntak ding hiam?\n1. Semkhawm ding hi hang: USA pen nikhat ni ciang USSR bangin hong puakkham kha zenzen leh tua hun ciang ZOGAM a nei thei dingin tu laitak Zomi khempeuh in ngaihsutna limci khat nei kawma nasep khawm hun hilo hiam. I lam kiatna Zogam ah kumpi gakcipna hangin suakta lo, na semkhawm theilo, kipawlkhawm theilo i hih hangin tuin suakta takin i semkhawm thei a, i kipawlkhawm thei hi. Gakcip hinawnlo hi hang. Tua manin hong khaktan om nawnlo a, hong dal om nawnlo hi.\nI kipawlkhawm kei a, i sepkhawm theih kei leh kua mah mawhsak theih hilo, a suakta Zomi ihi hi. Tua manin i hihna taktak hong kilang ding hita hi. Kumpi in hong khamcip kici thei nawnlo hi. Khantohna ding, hauhna ding, siamna ding, pilna ding, khangthakte pattahna dingin i sepkhawm kisam ta hi.\n2. Kihuh liailiai ding hi hang: Hong tung thak a om leh ahi thei bangin kihuh ding hi hang. Nasem thei ahih leh nasepna ding zonpih pah ding hi hang. A zawi i theih leh kilak ding hi hang. Pilna zong thei khat ahih leh a sangkahna ding kihilh in, a hih dan, a lampi kihilh ding hi hang.\n3. Zolai Zopau innsungah zang ding hi hang: Sangkil kaan le’ng Zopau kizang mello ahih manin innsung beek ah Zolai Zopau hanciam ding hi hang. Zomi te in i sin peuh kisiam a, sawm peuh le’ng kitung hi. Pasal tup leh ngaltang tup. Zolai Zopau a zat theihna mun khempeuh ah zat a, pau dang a kisapna munte ah zong pau dang, lai dang zat theih ding a sia hilo hi. Kum 4, kum 5 khawng minam dang lakah om panin i Zolai Zopau mangngilh lianga a dangte i thupisakpah leh bel guai, maanlo ding hiveh aw!\nAhi zongin i lungsima i ciamteh ding hoih ka sak khat om: Zolai Zopau khen lamah Zomi i hihlam i mangngilhloh ding.\n(….hih thu saupi kikup theih tepawl hi…. hiah tuazah hong gen phot ning)\nUS a tunzawh kum 10 khawng a phata khat in honggenna ah, naupang pawlkhat a nu leh pa a hopih ciang English bek zang uh ahih manin a nu leh pa tawh kiho theilo hi, ci hi. A kampau zat uh kibang nawnlo ahih manin. Hey man….. cih khawng, hey guys…. cih khawng zang ziahziah uh ahih cianga a nu a pa luvaisak mahmah uh hih tuak hi.\n(….. hih thu ah Zomi Innkuan Kipawlna tepawl in manlang taka Zolai Zopau sinna hanciam pah ding kisam ahi tam ka ci hi, tua ahih kei leh innkuan khat leh nih hanciamna bek tawh Zolai Zopau kepcing ding a baih hetlo thu hikha ding hi).\nZogam Thak ah Zomi khempeuh paulap om hetlo a suakta taka kipawlkhop theih ahih manin kipawlkhawm ding, na semkhawm ding, kihuh liailiai ding…tuate eima khutsungah om hi. I sep kei a, i hih kei leh kuamah kimawhsak theilo ding hi. USA a tung Zomi khat pen a pil, a siam, gelna kicing a nei hi ding ahih manin leitung kiuli pan na Zomi pihte in hong galet dimdem a, etteh taaka nong kalsuan ding leh lamlakpa, lamlaknu nong suah ding a kideih hi. Nang nopsakna ding bek zong lo in na laizom Zomi khempeuh lamet leh mitsuan khat na hi cih hong mangngilh ngei kei in.\nZogam Thak ah Zomi i deih bang lianin kiseek thei hi. Zomi te pumbuk bangin ngaihsun ni. Zomi aw, na khutsungah a hoih, a hoihloh ding kinga takpi hi. Hau Za Cin\nPrevious: “Nau Khaam Na” (Contraception & Sterilization) ~ Sangpi\nNext: Thupha maw? Hamsiat na, et kik huai. Nang e? (Blessing or Curse?)\nKimpu leh Kimpi – 40 ~ Hau Za Cin\nMalaysia, KL khuasung atai Bus khat meikang in agei aom mawtaw te lawh\nGambel mipite tawh ki muhkhopnang sapna\nZAM Thupuak :: 06 May 18 (ZAM Palai kiteelding)


url: =US Texas aom sanginn khatah thaukikapna piang, mi 8 si in 6 liam :: ZOMI DAILY\nposted on 19 May 2018 at 1:42 am Lomkholna: News, Sawltak, USA, World\nUSA, Texas State sungaom High School khatah Friday ni in thautawi pasal khatin mi phialkapgawp ahih manin atawmpen mi 8 peuhmah sikhin cih AFP pan kiza hi.\nTua thaukikapna apianna sanginn pen Santa Fe High School hi a, tua sanginn pen Texas, Galveston County sung aom Santa Fee khuasung aom ahihi.\nHih thau kikaplaitak amukha Eyewitness Nikki kicinu in Local television station KTRK te tungah agenkhiatna ah pasalkhat Shotgun tawh sanginn sungah lutin, thautawh phialkapgawp hi. Numeikhat zong akhe akapkhaklam kamu hi ci’n genkhia hi.\nTua thautawipa pen kimanthei in Police te khutsungah omkhinta hi ci’n School’s assistant principal, Cris Richardson in CNN te tungah genkhia hi.\nSanta Fe school District panin Statement akhahkhiatna ah tuzingsang in Hihg School sanginn sungah thau kikapna piangin, ahi zongin tu’n buaina vengkhinta cihi.\nSanta Fe police chief Jeff Powell inzong Press Conference ah agenkhiatna ah sanginn geinai ahzong apuakkhamthei “Explosive Device” van honkhat kimuhi ci’n genkhia hi. Tua thautawipa pen sangnaupang khatmah hiding in ki ummawh a, sanginn Classroom sungteng ah aphialkapgawp kici hi.\nAsi mi tampi banah aliamzong mi 6 phahi. Tualak ah Police Officer khatzong liamhi. Aliam khempeuh Hospital ah zatui Treatment kibawlding in kipuak hi ci’n Police Chief in genbeh hi.\nApuakkhamthei vanpawlkhat zong kimu ahih manin, sanginn panin sangnaupang te ki hemkhiasak hi ci’n Santa Fe Independent School District te’n genkhia hi. Athu ala akicianzaw in theihbehhuai aomleh Update totoni. Sawltak #zomidaily\nMore: Thai pasal khatin akiteending ni 5 asapin alawmnu thautawh kaplum\nPrevious: Canada ansai ah numei khatin ektha in a ektawh nasemkhat deng\nNext: Cuba gamah Boeing 737 vanlengkhat kia in mi 100 val si\nPentecost Nipi ~ T. Sawmlian


url: =Democracy bek kicing kei ~ Tual Khan Suan :: ZOMI DAILY\nMihing te pen i mailam hun ding ei leh ei in i khensat or vaihawm loh ciangin midang te in ei a ding a vaihawm na hi gige hi. Zomi te mailam ah nuntakna a hoih zawkna ding zong Zomi te mahin i sep kei leh ei mailam vaiding pen midang te in hong sepsak or vaihawm sak ding uh a, tua i san theih ding kisam hi. A beisa kum 100 val hun lai-in Zomi te a suakta minam hi uh a, a mau mailam vai ding thu leh la ah a mau deih bangin sem thei uh hi.\nTua ban ah a mau tawh kisai thu leh la a om ciangin zong a mau thu kimna la masa lo in na kisem ngeilo hi. Tuhun in Zomi te thu leh la en kik leng ei ma vai ah ei ma deihna tawh vaihawm lo in minam dang te vaihawmna bang tawh i om pen kum (100) val sung hi ta hi. Lam khat pan in gen leng Zomi te in suahtakna a khah suah pen kum zabi khat ( century) val ta a hihi.\nMikang te in Zogam pen thatang hat thu tawh do gawp in a mau thu neihna nuaiah a koih khit uh ciangin Zogam vaihawm zia ding 1896 kum in Chin Hills Regulation Acts gelh uh a,tua sungah Zomi te sungah vaihawmna a muingil theih zawkna dingin i Zo ngeina thukhun ( Customary Law) pawlkhat hong zang sak uh hi. Ukpi te zong thuneihna pawl khat pia uh a hih manin Zogam ah vaihawmna pen Mikang te leh Ukpi te kipawl khawmin uk uh hi cih theih hi. Minam ngeina kem cing thei in, thu leh la khat peuh ah Zomi te mah tawh thu kigen thei laitei a hih manin suahtakna gah kiciam kha lai tei cih ding ahihi.\nKum (50) val bang mikang te thu neihna nuaiah sila makai bangin Ukpi te’n Zomi te a uk khit uh ciangin suahtakna ngah kikna ding khua vak hong tangta hi. A hizongin tua suahtakna ngah na dingah Zomi te sungah lauthawngna leh buaina tampi tawh kituak pah hi. Kawlgam sunga om mualtung mi teng kipawl khawm a suahtakna lak ding cih leh mualtung mi khempeuh leh kawlmi te kipawl khawm a suahtakna lak ding cih thu te ah Zomi te i mailam a dingin koi pen in suahtakna taktak hong tunpih zo zaw ding hiam cih lung buaina tampi om hi.\nTua bang hunlai takin Kawl mi makai U Aung San in ” Ko, kawlmi te pen mikangte sila ut nawn kei ung, tua mah bangin mualtung mite zong mikang te sila ding phal kei un: tua bek hilo mualtung mite pen kawlmi te sila suaksak ut tuan kei ung” a cih ciangin Zomi te leh a dang mualtung mi te in kawlmi te tawh kipawl khawmna a suahtakna lak ding thukim uh hi. Tua hangin, 1948 January kha ni (4) ni in mualtung mite leh kawlte kipawl khawm in suahtakna ki ngah a, tua hun pan in tuhun a kawlgam i cih cih a hong piang khia a hihi.\nKawl gam pen gam thak a hih mah bangin gam lam khiatzia leh gam vaihawm zia ding gelh thak kul hi. Tua mah bangin Zomi te tenna Zogam a dingin zong kawlgam buppi tawh bang ci kizop ding, Zogam sung mahmah zong bangci vaihawm ding cih pen gelh ding kisam hi. Tua hun lai in kawlgam bup pi tawh kipawl zia ding pen a thupi pen leh Zomi te mailam thu ding a khensat thu paipi pen khat hi a, Zomi te lungkimna ding zong kisam pen khat a hihi. Tua a hih manin tua bang vai thupi khensatna ding ah thunei tu te in Zomi makai te na dong kawikawi uhi.\nTua vai sai ding a thuneihna kipia kawlgam bup thukhen mangpi U Myint Thein in Zomi makai Pu Vum Kho Hau thu na dong a, Pu Hau in “Ko, Zomi te gamke (State) kisam kei ung, kawl mi te hong piak bangbang sang nung” a na cih ciangin Zogam pen gamke (State) piak ding vai kikupna om nawnlo hi.[Khun Mar Kuban MP]. A dang mualtung mite a hi Shan leh Kachin mite pen gamke (state) lo in lungkimlo uh a hih manin gamke (state) kipia pah hi.Kachin gam pen mualtung gam vive mah ahih main a mau Kachin state sungah Myitkyina leh Bamaw zanggam te zong koih sak ding ngen lai uh a, zong kipia takpi pah hi.\nKawlgam suahtak khit ciangin gam sung pen Parliamentary Democracy system tawh ki uk a Phah-Sah-Pah-lah ( AFPFL) in thu neihna len hi. Ahizongin gam lamkhiat zia sungah Zomi leh a dang mualtung mite in kawl mite tenna zanggam teng ahi Pyima ( Mother land) bel in a om bangin kigelh a, tan kikimna omlo a hih manin gamsungah kilem lohna pianna bul hong hi hi. Gamsung pan zong minam khat khit khat a banban in gal bawl uh hi. Hih bang gam lam khiat zia tawh ki ukna a hi Parliamentary Democracy pen kawl mi te a dingin a hoih mahmah hangin minam dang a hi mualtung mi te a dingin suahtakna i gah leh pak te gal muh in om lo hi.\nMipi deih palai te in a hong uk uh a hizongin tan kikimna om kei leh minam neu te khuasuak zo tuanlo hi. Mailam ah kawlgam in Democracy a ngah ciangin zong minam lian a hi kawlte leh minam neu tuamtuam te i satan a kikim tuan kei leh gam sung khantohna ding a kisam kilemna om tuan lo ding hi. Tua hi a, Zomi bang a minam neu a hi namdang te a dingin gam vaihawmna zia pen Democracy tawh bek kicing zolo a, tan kikimna mungpi a hi federal system tawh gam lamkhia in democracy paizia tawh vai i hawm kei leh Zomi te a dingin khuavak zo tuan lo ding hi. Tual Khan Suan\nPrevious: ZAM Thupuak :: 25 December 2016\nNext: December 25, 2016 Chrismas ni thulamdang piang te


url: =Kua vaipuak hiam ~ Cin Lian Khai :: ZOMI DAILY\nKua vaipuak hiam ~ Cin Lian Khai\nposted on 20 January 2017 at 7:58 pm Lomkholna: Cinliankhai, News, Politics, Zomi\nZomite ih kisap deuh pen Tui, Mei, Lampi, Lei, Sanginn, Zato etc te ahihi. Pawlkhatten MP kitelcing khin ahihman un amau vaipuak hi ci mah leh Pawl khat in Mipi vaipuak hizaw hi ci uh hi. Kua Vaipuak taktak hiam?\nMipi tangmi MP kitelcing khin ahihman in ih Zogam ih kisapnate amau hong van ding hi. Mee tang adeih lai un hong kamciamte uh hong tangtung sak ding hi. A laihawmte uh zong kum nga sung in muatlo ding hi.Mee zong lai in amau hong munuam a, mee angah khit uh teh zong muh zawhloh in om uh hi. Hluttaw kikhak sung in zong hong zin kawikawi ding uh hi. Mipi in bangmah kisem zolo ahihman un ih muanteng a kitelcing hipah hi.\nTelcing khat ahih uh hang amau’ thu neihna tawm lai mahmah hilo maw. Tua hang in 2008 Constitution laih ding acici uh hiven. State Hluttawte khasum mahmah enve MMK 500000 bek hiven: tuatawh kua vakvak zo ding. A taktak in Upper leh Lower Hluttaw ah Development lam akikupkup uh zong ngeina om kei. Amaute Law Makerte hi. Union MP telah Naypaydaw ah Hluttaw kah cip uh a: Zomite kisap data Collection hong bawl man ta dihdih lo.\nA khasum uh tawh micial ding hileh amau zong akhasum uh MMK 1000000 akhamlo. Tax leh tenth piak ban ah aparty tek vuah 20% bang apiak uh kul. Hong van zawh zahzah uh hihsam uh ee. USDP te Budget gelsa lopan zong Zogam ading honkhat mah hong kaikhia uh ee. Nakzang Lei leh Tedim-Cikha Metal Road bang Zomite sum tawh bawl zawh ding hisam kei. Galkap ukna dan a atung lampan hih kisam uhcei hih hong pia ning cih theihlo hiven. Document kisam hiven.\nThukhat leuleu ah khua tuamtuamten a kisapte uh amautawh kisai Myonee ah puak a: Myonee Zum pan Pyinee zum Hluttaw dong apuak ding uh hiveh aw. Ahihhang Khua pawlkhat ah Hausate nangawn in tuabang hih natang theilo ban ah bang department ah bangcin laigelh in bangci nget ding thei lo lailai hi ven.\nINGO/ NGO ten e leh Zogam ah bangteng hongsem uh ahia leh. Khangtohna taktak ding in asem zo taktak INGO/ NGO lian tampi om nailo pi. United Nations Habitatten khua 50 ah Community Action Planning bulphuh in nasem tua in tampi honghuh veve ahihhang Zogam ah khua 200 val hiven.ZIUSA in zong ama sep zawh zahzah Lampi puah Leisia bawl etc hih mah ee.\nKumpi zong zawng mahmah in ei kisap khempeuh hong pia mengmeng theilo a hawm diamdiam uh hiven. USDP kumpi lai aa ih sumbat teng zong tawmlo pi. Tun ASSK sum leitawi in vakvak hiven NLD Budget 2017 akipan hong tam zaw sam lo dia.Budget bangzah in tawm a atam zong in State CM nangawn in ama’ thu tawh tengza bek zek thei tuasang atam zawk leh Union ah Document tawh apuak angen hiven. Tua ahih leh ih kisap ih ngah aa ih ngah kei zong Document neihkul aive maw. Data Collection bawl kul cihna aive maw. Kuan bawl ding? Kuan tuate kai khawm ding?\nZCD ten Tedim leh Tonzang ah Pyituh Hluttaw zo hiven amau vaipuak hi ee. Tua leh Tedim leh Tonzang Myonee khempeuh ZCD bek in zotuan kei. ZCD zong ki koko ki langh pangpang veh aw.Ki langpang hun 2016 Nov 8 ni-in beita tun Zogam khantoh nang kua party cih omlo in ih pang khop phot ding hi. 2020 ciang kidem in kilanpang kik pan ding hizaw hi.\nTua ahihciang a Leitungbup a om Zomi khempeuh kipawl khawm in Data Collection bawl in Document kim kai khawm in ih MP te puak ziahziah in MP ten akisai zum leh Hluttaw ah na puak limlim uh leh kam dimdim a mi nasep ding ih gen saksak sang in Zomite khangtoh gimnam zaw ding hihangh. Time for Global Zomi Action! Cin Lian Khai( Zogam Khaino) Tedim\nPrevious: Bang i ci gamtat dinghiam? ~ Tual Khan Suan\nNext: US President a 45 veina Trump in President honna leh lopna hunah athugen\nA zahtakhuai mi le panmun ~ Lian Tuang\nMuktuam Muktuam (Mask)\nSawtta e Ngaih ~ Thawnpu\nZAM Thupuak :: 24 July 2016\nZomi khat in hanmual hongzuatsan (Malaysia)


url: =Cikciang biakinn kihong ding? America ah biakpiak neihloh :: ZOMI DAILY\nposted on 26 May 2020 at 9:19 pm Lomkholna: News, TedimPost, USA, World\nCikciang biakinn kihong ding? America gam adingin biakpiak kikhopna neihloh phamawh hi\nPresident Donald Trump in May 22, 2020 ni-in America gam sung a om State governor te in amau huam sung a biakinnte ah mipi biakpiakna phalsak dingin thupia hi. President Trump in media te kiang a genna ah, “Biakpiak kikhopna pen America gam a dincil a kipanin tuni dong neih loh a phamawh vai lianpi khat hi. Biakinnte ah thungetna tam zaw sem kisam hi hang,” ci-in gen hi.\nState governor pawlkhat in zuzuakna munte leh naubawl khiatna munte pen neih loh phamawh vai lianpi hi, ci bilbel uh a, biakpiak kikhopna pen vai thupi in ngaihsun lo leuleu uh hi. Hih thu hangin President Trump in Biakpiakna innte nawl khin ding kilawm lo hi, ci-in thumanlote a manin a puah hi ing, ci hi.\nBiakinn ah biakpiakna nei thei ta ding, cih ciangin ut bangin biakinn dimin mipi kikhawm pah ziaizuai ding, cihna hi lo a, dawl 4 in khenin kidawm takin neih dingin Pawlpi makai tampite in gen uh hi.\nKal Khatna: Mi 25 ciang kikhawm phot ding. Social distancing kici pi 6 hal ta in kigamla hamtang ding, hand sanitizer leh muktuamte zang pelmawh ding.\nKal Nihna: Mi 25 tawh biakpiak kikhopna nipi 3 na leh 4 na a cin ciangin mi 50 ah khan to ding, pi 6 kihal mahin muktuam leh khutsilnate zangin tut theih sawm ding.\nKal Thumna: Nipi 5 na leh 6 nate ah kim leh pam virus kilawhzia ven lam a manawh tei nak leh Pawlpibup seh 4 suah seh 3 (75%) kikhawm ding.\nKal Lina: Pawlpi omna khua leh State sungah natna kilawhzia lungmuan huai hi, ci-in cidamna lam vaipuate in a muh nak uh leh Pawlpibup za ah za kikhawm thei ta ding.\nHunsia leh hunhaksa kawmkal ah thu-um mite in biakpiakna nei-in thu a ngetkhop uh ciangin mimal bek hi loin mipi adingin thathak ngahna leh lungmuanna thak tampi piangsak a, tua in gambup adingin zong damna piangsak hi. Biakpiakna pen America thukhunpi sungah zong suakta tak a zat theih dingin kigelh hi. Khristian upna in gammi hoih hong suaksak hi bek loin gam adingin thupha hong suaksak hi, ci-in USA gamsung biakna Sia Rev. Rodriguez in Fox news ah gen hi.\nMyanmar gamsungah May 31 ciang kuamah mipi kikhawm thei nai lo ding, cih thupiak om khin ahih manin thuthak a om masiah biakinn kikhop theih hun ding thukician bangmah kiza nai lo hi. Source: Fox News/ The Tedim Post\nPrevious: Meigong khattawh azi le ata sagihte khek\nNext: Cidamna lam nasemte Mobile Tablet kipia


url: =Pawlbeam Thu ~ Thu Tatuam (Siyin News)\nMonday, May 11, 2015 Pathian Thiamsa No comments\nThingkungtung ata thei pawlbeamte in, amatsa ngan khat sia thingtung ah koi thei hi.\nMangkam taw Leopard kici ahihang scientific min sia "Panthera pardus" kici hi, Leopard sia Greek kam pan hi in, Leon (lion) le pardus (panther=ngeau nam khat) cinopna hi.\nApumpi pi 3-6 bangh sau in, amei sia pi 2-3 dong sau thei aa, pound 46 - 132 (21 to 60 kilograms) bangh ngit hi. Atal peuma sia 80 - 165 lbs. (36 to 75 kg) bangh ngit ci'n San Diego Zoo panh chepteena vawt hi.\nPawlbeam sia mul vom nam zongh om aa, avomte taw akilawmta te in amul vom tetek ahikom avom dang khat taw khial thei hi.\nNai khat tai 58 ahaat in taai zo in, pi 18 apheilam in leang zo aa, pi 9 bangh asangna dong kilepto zo hi. Tuiaw thiam peuma hi.\nKhat nguak ta thei in, amate ii omna thingkung sia zunsan aa, pawlbeam dang khat in, kaato va zeang ngawl in pial pai hi.\nNau apai ciang tha thum bangh hi aa, asua uh ciang angitna 17 - 21 ounces (500 to 600 grams) bangh hi in thum bangh pha uh aa khua mu pai ngawl hi. A nu in asen lai tha 3 bangh phualseal thei hi.\nA nu in tha thum aphaak dong nusia ngawl in, atate in kumh 1, kum 1 le lang aphak uh ciang anu taisan uh aa, ngamsung ah a om uh le kum 12-15 bangh nungta ua, ngankhawina ah a kikhawite sia kumh 23 nungta uh hi.


url: =COVID-19 ~ Jam Daniel :: ZOMI DAILY\nposted on 10 March 2020 at 8:36 pm Lomkholna: Biakna, JamDaniel, News\nVIRUS :: Amin taktak computer tawh kizom in: “Vital Information Resources Under Seize” A thupi mahmah na (thu) pawlkhat amatsak/aguksak “Gutate pen a gu ding, a that ding, le a siasak ding bekin hong pai hi.” JOHAN 10:10\nPolio :: Amin taktak pen a sau in: “Poliomyelitis” ahihi. Mihing khat ii nuntakna a zawmcipsak thei poliovirus kici hi. Hih natna (virus) pen mi khat tungpan khat ah kilawh thei a nungzang guhngek (spinal cord) sung lut in pumpi bup ahih keileh pumlang zawtna cihte ngah thei hi.\nKum zalom 18 kipat hun pawl a hong piang khia natna namkhat hi a. Egypt gam pan ahihi. Kum zalom 20 kipat taktak ciangin nasia semsem ahih manin leitungtung bup patau in kilau mahmah ta ci hi.\nPolio natna pan mite adampah a om hangin dam thei nawnlo a zawcip zong om a, a sih lawh zong om hi. Polio natna a ngah peuhmah anungta laite zong kimanna neilo uhi. Hih natna pen a kimukhia thei natna hi a, khangmoi lai tampi in ngah thei zaw hi.\nTuni dongin US gam sungah naupangte kha nih leh kha li a phak ciangin polio thaza (vaccine) pia a, a sang kah theih taktakma in nih vei bang piak lai ding hanthawn uhi.\nHih polio natna hangin leitung bup lungkham in a om kawmkawm sungin mipilten a dal na ding zatui zong/sin uh a, 1950 kum in Dr. Jonas Salk in polio dal na ding (vaccine for polio) hong mukhia hi. Tuni dongin I gam ah zong naungek naupangte I pia hi.\nA min sau in “Coronavirus 2019 – March 9, 2020 in leitung bup ah hih natna ngah mi 110,000 val phakhinta ci hi. Tualakah 5800 pen gim phadeuh uh ci. Tu in gam 100 val ah kizel khin a, hih natna hangin mi 3800 sikhinta hi. Tua sung pan a site 3100 pen Sengam pan hi a, adang 725 te pen gam tuamtuam pan hihi. Ahizongin 62,000 val in damna ngahkik khin ci hi.\n2019 December kha beikuan lam in ahang (cause) ki theilo in tuap sung natna bawk (cluster of pneumonia) a om lam Sengam Hubei gamhuam a om Wuhan khuapi sung cidamna lam thuneite in pulaak khia uhi. A kipatkhiatna pen Huanan Seafood Wholesale Market pan hiding in ki ummawh hi. Tua mun pen gan ahing a zuakna mun zong ahihi ci hi. Hih natna pen baak natna (bat coronavirus), saphulip natna (pangolinvirus) cihte tawh kinai mahmah ahihna mukhia uhi.\nNatna a kitheihkhiatcil pen December 1, 2019 ni ahihi. Hih thu hangin patauhna hong om a, Leitungbup cidamna lam kipawlna ahi (World Health Organization (WHO) in mipi a ding lauhuai ahihna thu January 30, 2020 ni-in taangko khia uhi. Source: Wikipedia, 2019–20 coronavirus outbreak\nCOVID-19 Nei maw/neilo Kibangci vel ding?\n1. Naptui (runny nose)\n2. Gawlna/thak (sore throat)\n3. Khuh (cough)\n4. Khuasik (fever)\n5. Huih dik haksatna sa (difficulty breathing (severe cases)\nKoici bangin coronavirus kilawh?\nCOVID-19 natna pen natna thak khat ahih mah bangin leitung mipilte in zong kibangcilawh cih pen teltakin theihna nei nailo uhi. Ahizongin amau upmawhna ah:\nHih naatna pen mikhat pan a dang khat tung ah kilawh hi’n um uh a, mi khatle khat kigamlatna pi 6 ciang pan kilawhzo hi ci hi. Tua natna nei mikhat a khuh ciang le a hetchei cianga tui them lengte pan kilawh ci uhi. (infected through droplets, coughs or sneezes)\nTua natna nei mikhat in na khatpeuh ahihkhakna mun, alawnkhakna mun hih kha a, na hih khakna khut tawh na mit ahizongin na kam a hizongin na sawk khak tak ciangin tua pan in kilawh hi ci hi.\nHih natna nei mi khat kiang om kha peuh in ngah thei. Hih natna pen huih pan hilo a, huihdikna (breathing) hangin kingahlo hi.\nKibangci kep ding?\nA baihlam pen kikep zia ding nam thum: Wash. Your. Hand. Na khut sil den in. Na khut na sil sim in setkan 20 peuh mah sil in. Nek ding khatpeuh na bawlma in sil in. Na bawl khit ciangin sil in. Dailen khit sim in sil in. Na khuh khit le na hetchei khit sim in sil in. Damlo mikhat na lawnkhit sim in sil in.\nNatna ngah mite tawh kineh kei in.\nNa mit, na nak le na kam cihte lawng kei in.\nDam na kisak keileh vakkhia kei in.\nNa khuh ciang le nah hetchei sim in kihum in. Ahih keileh tissue zanginla na zat khit ciangin ninbung sung pai pah in.\nNi sim na vanzatnate puansia siangtho khat tawh nulsiang masa den in. Source: WEBMD HEALTH NEWS\nLeitung mipilten tuni dong a dal na ding muzo nailo uh a, Jesu in “kizokhinta” ci hi.\nMarch 8, 2020 (Sun Sermon)\nVIRUS – Tuma kum 6000 laipek in Eden huan ah Satan in gulpi lim -VIRUS zangin mihingte na do khin hi. Tua hun a kipan mihingte nuntakna pen pumpi sihna, kha sihna hong piang hi. Tua virus tawh kisai LST in anuai a bangin na gen hi:\n“Mi khat hangin leitungah mawhna hong om a, tua mawhna hangin sihna hong piang hi. Mi khempeuh mawh uh ahih manin tu-a bangzia-in mi khempeuh tungah sihna hong tung hi.” ROM 5:12\n“A khialsa mahin kei ka suak a, ka nu in a gil sungah hong paii tung a kipan a mawh sa ka hi hi.” Late 51:5\n“Bang hang hiam cih leh mawhna in thaman hong piak pen sihna hi….” ROM 6:23\nTua thu hangin mihingte ki-itna, lungdamna le nopsakna cihte na suksiat sak a, sihna ciang dong hong tun hi.\nAntivirus-Jesu: (Sihna-virus dalna)\n“Ahi zongin a hun a cin ciangin eite khempeuh Pasian’ tate i suahtheih nadingin Thukham nuai-ah a om mite a hong tankhia dingin Pasian in a Tapa hong paisak a, tua Tapa pen leitung ngeina bangin numei sung panin hong suakin, Jew Thukham sungah hong nungta hi.” GALATI 4:4-5\nTua Jesuh Khrih in eite hong it a, ama sihna tawh i mawhna panin eite hong suaktasak a,” MAANGMUHNA 1:5\n“..Dawimangpa’ nasepna a beisak dingin Pasian’ Tapa a hong pai hi.” 1 JOHAN MASA 3:8 Tua ahih manin i pumpi (body), ngaihsutna (mind) leh I kha (soul) pen Antivirus ahi-Jesu sisan tawh nisim ki scan ding hi hang.\nNa nuntakna sih theih lauhuaina virus in hong sukha hiam? Tu mahmah in Jesu sisan tawh hemkhia (delete) in.\nJesu said, “It is finished” Pastor Jam Daniel\nPrevious: Lawp mahmahna leh ngimna hoih tawh nasep akipan uhhi ~ Hau Sawm Dim\nNext: Singkung leh leitung ~ Kap Za Khai


url: =Indonesia ah meimual khat puakkham dekdek ci’n ki patau mahmah :: ZOMI DAILY\nIndonesia ah meimual khat puakkham dekdek ci’n ki patau mahmah\nposted on 21 November 2017 at 11:50 pm Lomkholna: Indonesia, News, Sawltak, World\nIndonesia, Bali tuikulhtung aom meimual pen puakkhamding kithawikik leuleu cih AFP pan kiza hi. Hih meimual pen gamdangmi khualzin alimpai mahmahna, Indonesia gam ii “Tourist Destination” minthang mahmah khat ahi Bali Island kici tuikulhtung ah aom ahihi.\nTuni Tuesday (Nov 21) ni in Mount Agung Volcano kici tua meimualdawn panin vutsa leh meikhu pawlkhat ki phitkhiathak leuleu hi. Hih Mount Agung meimual ii asanpenna munpen Pi 2300 (700 Meter) hi a, tuadan ah meikhu viauviau pen tuni in aki galmuhkik ahihi.\nHih Mount Agung meimual pen abeisa tuma kum 50 val hunlai puakkham ngeikhin a, tuazawh adaicip himahleh tunaiteng apuakkhamding in kithawikik zelzel ahih manin khuasung mipi tezong lunghimawh in patau mahmah uhhi.\nNungkhasung inzong hih Volcano puakkham dekdek kici in, tuakiimnai aom khuasung mipi te leh khuazinmi akigawm in mi 140,000 valbang thunei te’n ki hemkhiasak uhhi.\nAnunung penpen hih Mount Agung Volcano apuakkhap pen 1963 kumpek ahihi. Tuahunlai in meimual puakkham pen huaisia mahmah a, mi 1600 takin sihlawh uh cimawk hi.\nBali’s Disaster Mitigation Agency te ii genkhiatna ah hih meimual lunghimawhna tawh kisai in Alert Level pen ki khanto nailo hi ci’n Made Indra te tungtawn in agenkhiat uh kiza hi. Apuakkham taktakding hileh meimualdawn panin kiphitkhia zuahzuahding a, ahi zongin tulaitak Mount Agung Volcano ii dinmun pen meikhu ciangbek hiphot hi ci’n genkhia uhhi.\nAhi zongin meimual lamtawh kisai in pilna anei Local Volcanologist Gede Suantika in agenna ah hihpen lauhuai ahih manin, meimualdawn panin Kilometer 6 ki gamlatna kuamsung aomteng in aki hepkhiatding ahihi ci’n genkhia hi.\nHih meimual patauhna pen tukum August khapek panin akipan litlit ahihi. Hih Bali Island pen leitung ah khualzinna, Vacation tawlngak nadingin aminthang mahmahkhat hi a, ahi zongin hih meimual patauhna aomkhitzawh akipan khualzinmi zong tawmtuampah hi.\nIndonesia Officials te genkhiatna ah abeisa tawlkhatsung akipan hih meimual patauhna hangin khualzinmi kiamgawp in, Tourism panin sumlutding US$110 Million bang kikhiamtuam hi ci’n genkhia uhhi.\nIndonesia gampen “Ring of Fire” kici meimual puakkhamte akizopna tungah omkha citciat ahih manin, Indonesia gamsung bekbek ahzong Volcano akigawm in 130 bang om cimawk hi.\n2010 kuminzong Indonesia gamsung aom Mount Merapi kici meimual Volcano khat puakkham a, mi 300 val in sihlawh hi. Tuaban ah tua meimual puakkhapna hangin ageinai aom mi 280,000 valbang ki hemkhia uhhi. Hih Mount Merapi meimual pen leitung ah ahuaisia penpen, alauhuai penpen Volcano khatin aki ciamteh ahihi.\nMore: “Mount Etna Volcano” meimual puakkham in ageinai aom mi 10 liam\nIndonesia gamsung mah ahi Sumatra Island tung aom Mount Sinabung kici meimual zong abeisa 2013 kum akipan apuak khamkikding in kithawi “Active” kik kici a, tulaitak “Highest Alert Level” in akikoih, aki ciamteh leh aki encik khat ahihi.\nMyanmar, Bagan khuageinai aom Mount Popa akici meimual zong nungsungteng apuakkham theiding dinmun in omkik kici a, ki patau mahmah cih kiza hi. Meimual pen asi leh ahing cihbangdan in kikhen, kiciamteh a, ahi zongin meimual apuakkhamngei limlim pen lauhuaiden veveleh kilawm hi. Sawltak #zomidaily\nPrevious: Singapore numei khatin lawmngaih ngahzolo ahih manin Online ah ki tangko\nNext: ZIUSA ah Board of Director dingin Pu Lian Zo Tuang kiteel\nNa cidam thahatden nading in ~Simon Paumuan\nKa sungthu kiukhat (3) ~ Deih Tung


url: =Dum thuksung a Uiphuk no nih te :: ZOMI DAILY\nDum thuksung a Uiphuk no nih te\nposted on 13 October 2014 at 2:16 pm Lomkholna: News\nNi khat Uiphuk honkhat gam sungah hongvak kawikawi uhhi. Amual aguam hong kantan uh a, kenkawm suangkawm ah hongpai laitak un thakhat thuin Uiphuk no nih Dum thukpi sung khatah hongkia mawk uhhi. Alawm dangte in zong lamdang sa in avek un dumsung hongen ngeingai uhhi. A dum thuklua mahmah ahih man in hihdan in Uiphuk no nih te awt san uhhi.\nSuakta zo nawn kei nu teh\nDum thuklua hi,hih sungah na nuntak na uh bei ding hi ta hi ci in awng ziahziah uh hi.\nAhih hangin dum thuklua mahmah ahih man in uiphuk no nih te in zazo peuhmah lo uhhi. Hi te gel in zong atung hongtun zawh nading un\nhan ciam in hong kahto uhhi, kahto zel,kia kik zel cih dan in hongom uhhi.\nAsawtsawt teh ahanciam na uh hangin alang ciangbang hongtung zo uh hi mah leh gimlua, atha uh bei lua mahmah sam hi. Atung lampan in alawm te in hancian nawn kei un gimhuai, tawlhuai hi, asung ah si lel un ci in awng ziahziah uh hi.Uiphuk no akhat bel in hih awt na azak takciang in alungneu,thanem in atha te hong sanzo nawn lo a ahih man in hong kia kik in hong si hi.\nAkhat bel ahih leh thanem het lo in atha te hong san kik in hong kahkah leh atung hongtung mawk hi. Alawm dangte in lam dang sa in banghang in atung hongtung zo mawk na hiam?ka aw te uh zalo na hiam? Ci in hong dong lamlam uh hi. Uiphuk no in kei ka bil in khuaza lo ahih man in bang mah kaza kei hi. Na kam kat na te uh kamuh ciangin thahong pia dan in tuat in ka lawpmahmah hi ci in dawng hi.\nZOMI te zong i kim i pam ah hong thanem sak a a awng awng te aza lo ki neih in lung kia peuh mah lo in ZOMI LUNGTUP, ZOMI te in ingim na, i tup na i tun dong han ciam ni.ZOMi….lungkia lo, han ciam, gualzo…\nLailek. Pau Khan Thang, Bangalore, India\nSource:The Express Times\nPrevious: 12.10.2014 Tuni leitung thuthang te\nNext: Tedim khuapi huamsung ah Zinbuk leh tawlngakna inn lamna ding, leitang ngetna tawhkisai gencian kikna\nLeitung beima teng Zomite galkap i kisam dinghi\nBanghang Russia in Hillary kiattheih nadingin US kiteelan ah DNC te Computer suamsakhiam?\nLeitung leitung hi 1 ~ Dong Mung\nA vanglian Zeisu thawhkikna thupha mikim tungah hongtung tahen ~ Sia Pau Khai\nTulaai Leitung Thuthang Tuamtuam Updates Dec 15, 2014


url: =Israel Le Syria Kikaap ~ Thu Tatuam (Siyin News)\nIsrael Le Syria Kikaap\nTuesday, June 27, 2017 Israel Taw Kisai 3 comments\nSyria ngam, Golan Heights ah, June 24, 2017 ni Syria ngalkapte in, Israel te thau tang tang 10 taw kaap ahikom, Israel ngal vanleangte in thukik uh hi.\nAlang le lang thi le liam om ngawl in kison hi.\nSyria kumhpi langpante Israelte in huu ci aa ngaw ahikom, Syria te in kaap dan in kison hi.\nHi Golan Heights sia se, UN ngalkap UNDOF te ii vaipuak laakna mun hi in, Israel in Tai 460 sung (adung le avai) len uh hi.\n1967 kumh Niluk kisimna (Six Day war) 1967 Israelte in Syria te khutsung pan alaak sak hi in, Syria te in, tai 200 val len lai uh hi.\nibu winda June 28, 2017 at 7:06 AM\nUnknown June 30, 2017 at 5:38 PM


url: =Pakistan pasal 4 in Malaysian numei khat ii sum suhsawm ~ ZD :: ZOMI DAILY\nposted on 5 April 2017 at 3:00 pm Lomkholna: Malaysia, News, Pakistan, Sawltak, World\nHong huhsawm khempeuh muanluat pahpahding hihetlo hi. Monday ni in Malaysia gamsung Taman Maluri aom ATM khatah Malaysia gammi nupi khatpen gamdangmi 4 in asum nasuhsawm cimawk hi.\nTua gamdangmi sumsuhsawm tepen Pakistan gammi vive hi uh a, pasal 4 in numei khat ii asum asuhsawm cih theStar pan kiza hi. Cheras OCPD Asst Comm Chong Kok Sin in agenkhiatna ah nitaklam 5:30pm hunpawl in numei khat AMT setsung ah sum thunding, Cash Deposit dingin pai cihi.\nSum akigawm in Deposit akoihsawm pen RM3000 bang hi a, tualak ah RM50 dalkhatpen setsung ah luttheilo in, Reject kik hi. Tua aki aluttheilo aki Reject kik RM50 lai pen numeinu in hoihtak zalkhia in thunkikding akithawi laitak in pasal 4 in nehphei uh a, ahuhding kinei uhhi.\nPasal khatpa in asum RM50 pen sutin, tualaitak in adangkhat in Deposit abawlpen Cancel nameksak in, asum avekin pusuakkik ahih manin amanlangin tuasumteng laziau uh a, taikhia vingveng uhhi.\nAgei ah amukhinkhian khatin tua Pakistan pasal 4 te ii gamtatzia teng namu ahih manin, ataikhiat ciangin agei aom tengtawh na bawhhuanpah uhhi. Venglehpaam ii huhna tawh tua pasal 4 tengpen kiman theipah a, palik te kiangah ki ap cihi.\nVideo etnopleh: Passers-by foil robbery at ATM, four rob goldsmith\nTua akiman mi 4 te lakah nihpen kilim satkhapian ahih manin alu keh in si tampi luangkhia cihi.\nTua aliam te pen Universiti Kebangsaan Malaysia Medical Centre ah zatui kibawlding in kipuak a, ahi zongin avek un palik te’n matsa in koih uh a, thubawlding cih kiza hi.\nAlso read: Kawlgam Rohingya buaina pen Saudi leh Pakistan tetawh kizom ~ ZD\nGamdangmi hilai, Malaysian gammi numei khat ii sum suhsawm himawk ahih manin hih Pakistan pasal 4 te thuakding zong baihlo khading hi. ZD Sawltak #zomidaily\nPrevious: China, Beijing aom Public Toilet te ah eklai deihzahzah zat kiphallo ~ ZD\nNext: Zomi Music Ministries hong piandan ~ B. Muan


url: =LAIGELHTE, A SIMTE, MIPITE… Agelh ~ Thang Do Khen - Laibu Saal\nHome > Thuluui/Articles > LAIGELHTE, A SIMTE, MIPITE… Agelh ~ Thang Do Khen\nLAIGELHTE, A SIMTE, MIPITE… Agelh ~ Thang Do Khen\nModel : Lia Dim Tawng\n1. Laigelhte in a theih teng gelha, a simte in a theihsa tawh behlapin, a gelhte sangin a zahnih in theih hau zaw ding hi.\n2. Laigelhte pen khaici kaikhawmte hi-a, a simte pen a vawhkhiate hi in, mipite pen a gah at-te a hi hi.\n3. Laigelhte in a zian (sum lu) ding zongin, a simte in meetbawl' a, mipite in a baihsa ne uh hi.\n4. Laigelhte pen kamtaite hi a, a simte pen taangkote hi-in, mipite pen a diangkhia dingte a hi hi.\n5. Laigelhte a lawhcing sak ding a simte hi-a, thu gente a lawhcing sak ding thungaite hi-in, makaite a lawhcing sak ding mipite a hi hi.\n6. Laigelhte pen a phak zawhlohna mun dongah thu gente hi a, a simte pen tutmun peuh-ah pilsinte hi-in, mipite pen pilna a manphatna a mukhiate a hi hi.\n7. Laigelhte pen khat bek nangawn a ut zahzah in a kikhen thei-te hi a, a simte pen thupha puak zin a do-te hi-in, mipite pen tua thupha a ngai-te a hi hi.\n8. Laigelhte pen innbul khuam a geelte hi a, a simte pen inn lamte hi-in, mipite pen a zi a tate a hi hi.\n9. Laigelhte in a lungtang tawh sawnkhia a, a simte in a kam tawh thehzaak-in, mipite in thatang tawh a nawt uh hi.\n10. Laigelhte leh sikseekte kibanga, a simte leh lokhote kibangin, mipite leh an la-te ki bang hi.\n11. Laigelhte' galvan in laibu hi a, a simte' galvan in a leii hi-in, mipite' galvan in thungaihna a hi hi.\n12. Laigelhte pen galvil(duty)te hi a, a simte pen gal mai dawkte hi-in, mipite pen gam la dingte a hi hi.\n13. Laigelhte in laibu tungah mualsuang phut-a, a simte in mipi tungah mualsuang phutin, mipite in gam leh lei ah mualsuang a phut hi.\n14. Laigelhte in hun-awng cih bang nei lo a, a simte in tha-awl' cih bang nei lo in, a ngai-te in zakhin cih bang nei lo hi.\n15. Galvan bawlte leh a zangkhiate thaman kikim ding a, giahbuk ngakte leh gal phual kuante thaman kikim ding hi. Tua mah bangin laigelhte leh a simte thaman kikim dinga, a simte leh a ngaite thaman kikim ding hi.\nKorin Masa 12:12-31\n12Pumpi pen khat bek hinapi-in na a tuamtuam a nei hi. Pumpi in na a tuamtuam tampi a neih hangin pumpi khat bek mah ahih veve mah bangin Khrih zong pumpi na a tuamtuam a nei pumpi khat ahi hi. * 13Jew mi ihi a, Gentail mi ihi zongin, sila ihi a, sila a hilo ihi zongin, eite minam tuamtuam ihih hangin Kha Siangtho khat bek mah in Jesuh' pumpi a suak dingin ama sungah hong phum a, eite khempeuh tungah a hong kipia pen tua a kibang Kha Siangtho khat bek mah ahi hi.\n14Pumpi in na khat bek neiloin nam tampi tak a nei hi. 15Khe in, “Kei, khut hilo ka hih manin pumpi tawh ka kizom kei hi,” a cihmawk hangin pumpi na khat ahihna a bei hi tuanlo hi. 16Bil in, “Kei, mit hilo ka hih manin pumpi tawh ka kizom kei hi,” a cihmawk hangin pumpi na ahihna a bei hi tuanlo hi. 17Pumpi khempeuh mit suakkhin leh bang tawh khua za ding ahi hiam? Pumpi khempeuh bil suakkhin leh bang tawh a gimnam thei ding ahi hiam? 18Ahi zongin tu-a i neih bang tektekin, Pasian in ama deih bangin pumpi na a tuamtuam a hong bawlsak hi. 19A vekpi-in pumpi na nam khat bek hi khin leh a pumpi ding koi-ah om nawn ding ahi hiam? 20Ahi zongin tu-a i neih bangin pumpi khat bek om a, na tampi a nei hi.\n21Tua ahih manin mit in khut kiangah, “Nang ka hong kisam kei hi,” ci theilo a, lutang in zong khe kiangah, “Nang ka hong kisapna omlo hi,” ci theilo hi. 22Pumpi na a ginalo tawh a kibangte a kiman'na lian mahmah zawsop a, 23pumpi na bangmah gentaaklo i sakte pawl limtakin kep kul zawsop hi. I pumpi na hoih i sak khollohte pen, 24pumpi na hoih i sakte i lim et ding a kisap kholloh bang hiloin, limkep diak peuh kulzaw se hi. Ahi zongin i pumpi na thupi i sak khollohte limtakin i kepdiak ding a kisamin i pumpi a na bawl se hi. 25Tua ahih manin i pumpi nate khatlekhat kithutuak lo cih omloin a vekpi-in a kilemkim uh hi. 26Khat in natna ngah leh a vekpi-un thuakkhawm uh a, khat in pahtakna ngah leh a vekpi-un lungdam khawm uh hi.\n27Tu-in note khempeuh pen Khrih pumpi na hi uh a, na vekpi-un a pumpi na khat ciat na hi uh hi. 28Tua ahih manin Pasian in pawlpi sungah mi khempeuh ama pan'mun ciat dingah a hong bulh hi. A masa-in sawltakte, a nihna-ah kamsangte, a thumna-ah laihilhte, tua ciangin na lamdang bawltheite, cina damsak theite, midang a huhtheite, thu vaihawm a siamte, leh pau lamdang a pau theite ahi uh hi. * 29A vekpi-un sawltak hilo a, a vekpi-un kamsang zong hilo uh hi. A vekpi-un laihilh, thuhilh hilo uh a, a vekpi-un na lamdang zong bawllo uh hi. 30A vekpi-un cina damsakna ding siamna neilo uh a, a vekpi-un pau lamdang pau theilo uh a, a vekpi-un tua pau lamdangte a khiatna gen theilo uh hi. 31Tua ahih manin Pasian' hong piak siamna a hoihpente deih belin na nei ta un.\nItem Reviewed: LAIGELHTE, A SIMTE, MIPITE… Agelh ~ Thang Do Khen Description: Rating: 5 Reviewed By: Cinpu Zomi


url: =May 22, 2021 ~ MUC\nIsraelte in Pasian A Masak Loh Manin\nNa khempeuhah Pasian i masak ding hamsa hi. Daniel in na khempeuhah Pasian masak ahih manin amah i etteh ding tampi om hi lo hiam?\nDaniel in Babylonah saltangin a kipaipihin khangno khat hi. Tua huni Babylon in leitung khempeuh a uk gam khat hi. Kumpi Nebuchadnezzar in galdo-in a zawh gamte sung pan ama nasem dingin a pil pente, a siam pente kaikhawm hi. Tua bangin a kaihkhop mite Babylon biakna leh ngeinate a hilh uh hi. Tua bangin Babylon ukna kizel dingin ngaihsun hi.\nDaniel leh a lawmte tawh midang tulsawm val bang kumpi nasem dingin om uh hi. Amaute tungah sittelna masa in nek le dawn hi. Pasian masak uh ahih manin Lai Siangtho hong hilh bangin ne ding dawn ding a ngetna uh hangin hamsatna lianpi thuak uh hi; nuntakna bei ding dong tung thei hi. Ahi zongin hih khangnote in bangbang a thuak ding hi zongin Pasian masak ding khentat uh hi. Kuakua in a sawl zongin Pasian deihna tawh kituak peuhmah zuih dingin a ngaihsun kei uh hi.\nDaniel leh a lawmte in annekna-ah Topa thupiak bangin citak uh a, Pasian in amaute pilna leh theihna a guan hi. Babylon sangnaupang khempeuh lak pan Daniel leh a lawmte bangin pilna leh theihna nei kuamah a om kei uh hi.\nA nungciangin Babylon mipil khempeuh tungah ukna nei dingin Daniel a kikoih hi.\nBabylon ukpi khat hong suak hi. Bangbang piang taleh Daniel in Pasian a masak zawkna hangin tua bangin minphatna ngah ahi hi. Pasian nusiat ding sangin meikuang sungah kiat ding a tel zaw uh hi. Daniel 3:17 “ Meikuang sung panin a na kasep uh Pasian in hong honkhia thei hi. Kumpi pa khut sung panin Pasian in hong honkhia ding hi; a hong hotkhiat kei phial leh zong nangma milim bia-in a mai-ah ka kun kei ding uh hi.”\nDaniel in teek khin hi taleh Pasian nusiat ding sangin humpi kikoihna sungah khiat thuak ding phamawh a sa kei hi. Ahi zongin Pasian in humpi suksiat ding panin a honkhia hi. Daniel in Pasian min phatin Babylon gam sungah gam makaipi-in kikoih hi.\nDaniel in na khempeuhah Pasian masak hi. Ama nunzia in eite’n zong Pasian masak ding hongkai hi lo hiam?


url: =Setkahlei tungah Selfie kizaihding buailuatna tawh anu in anautawi kiatsuah :: ZOMI DAILY\nposted on 21 May 2018 at 4:43 pm Lomkholna: India, News, Sawltak, World\nSelfie leh Wefie kizaih ukluatna hangin atuahsiatlawh, asihlawh kizathei zelzel hi. Nungkalsung inzong India gamsungah innkuankhat Selfie (ahih keileh Wefie) kizaihna tawh buailua in, anu in akhutsung ah atawi atangek kiatsuah cimawk hi.\nNungkal Thursday ni in India gamsung aom Shopping Mall khatah thupiang kici hi. Tua nupinu ii atawi atangek pen kha 10 bekbek aphapan ahihi. Setkahlei “Escalator” tungah atuankawm un Selfie akizaihsawmna panin anu in atangek khahsuah, kiatsuah in atangek in sihlawh cimawk hi.\nMedia tuamtuamte Report gelhkhiatna ah tuate innkuanpen tuahsiatna apianma inzong Selfie akizaih kawikawi uh kici hi. Escalator tungah akahtohma unzong Corridor kiu ah a innkuan un Selfie kizaih masa uhhi.\nDaily Mail UK te pulakna ah Rajasthan State, Ganganagar District sungaom Shopping Mall khatah thupiang ci uhhi. Tuani in tuate innkuanpen atangek uh Clinic ah Checkup bawldingin paipih masa uhhi. Tuakhit ciangin Shopping Mall ah avaksuak uh kici hi.\nCCTV Footage aki etkik ciangin tuate innkuan pen Escalator tungah akahtohma un Walkway akiukhatah Selfie kizaihphot uhhi. Tuakhit ciangin Escalator ii aphung ahzong khatvei Selfie kizaihkik leuleu uhhi.\nAgeinai panin amukha Witness khatin agenkhiatna ah apasal in azi kaingah Escalator tungah atuankawm un Selfie kizaihding ci a, tuakawmkal ah azi in akhutsung ah atawi atangek akiatsuah cimawk hi.\nVideo: A 10-month-old baby was caught on video falling to her death at a shopping mall in India on Thursday, after she slipped out of her mother’s arms while on an escalator. The incident occurred while the parents were preoccupied with taking a selfie, media reports said.\nTua atangek akiatsuahna pen inndawl 3 Storey pan ahihi. Atangek akiatsuk ciangin taangban khutletna “Railing” tawh kisatsuk masa a, tuakhit ciangin anuai leilak ah kiasuk in naungek pen aphual ah sipah cihi.\nAbeisa Janaury khasung inzong India gamsung ah pasalkhat meileng tawh Video Selfie akizaih laitak in meilengin nawkkha hi. Silo bilbel in, ahi zongin Rupee 500 kiliausak sawnsawn hi.\nMore: Phone limetlua numeikhat Escalator ah tuksuk in khuaphawklo\nCarnegie Mellon University leh “Indraprastha Institute of Information Delhi” te’n Study limtak abawlna ah India gampen Selfie hangin atuahsia lehasi atampenpenna gamhi cih mukhia uhhi. Selfie kizaih ukte kidop huai mahmah cih kiphawksak zelzelni. Sawltak #zomidaily\nPrevious: Thai gamsung ah nikhatsung in Bomb 20 vei puakkham\nNext: Numeikhat ahehsuaklua in meilengsung mipi lakah abombi suahkhia


url: =Malaysia Zomite’ Dinmun! ~ Pu Thangboi :: ZOMI DAILY\nposted on 31 December 2015 at 3:07 pm UTC+9:30 Lomkholna: News, Thangboi, Zomi\nTulaitak Malaysia gam ah Zomi akici setset tul 25 val bang om lai hi. Biakna pawlpi 40 dektak bang phata hi.\nZomi khangno atamzaw biakna lam ah lawp mahmah uh aa Zogam khawng sang in zong khanlawhna omzaw tham hi.\nAginalo vanglak bel na zong sem nuamlo in khutdawh ngen peuh in om hi. Zomi lasa aminnei mawhlo khangno lai khat bang pen kiteii sak lualiang in Malay mi kineih in Zomite’ van khawng a sut nangawn khat bang om hi.\nZomi mintawh kipawlna atuamtuam a om hang in Zomi Association of Malaysia (ZAM) mah agolpen hi aa tuni ciang member 29,930 phata hi. Tua ahih man in Malaysia gam aa om kawlgam mite’ kipawlna lak ah alianpen ahihi. Community tawh kisai meeting khat peuh a om ciang in ZAM akihel mankei ding leh a meeting kikhiin zo zahdong in UN dong ah mite’ thulak tak kipawlna khat hong suakta hi.\nHunbit nasem staff mi 8 om ngiat uh hi. Tua ahih man in tulaitak leitung bup ah Zomi min tawh kipawlna (biakna lam ahilo) a om khempeuh lak ah khasum pia aa hunbit nasem mi 5 val aneizo pen ZRO leh ZAM bek mah ahi hi.\nGenvai tawh kisai in Zomi sung ah kipawlna atuamtuam aom hang Zomi Genvai Kipawlna mah alianpen ahi hi. Tukum pawllut mi 8,811 pha hi. Pawllutman kum khat ai RM 20 hi aa deihloh pen in sihna neih khak leh sihvuina aa beii teng pawlpi in sikh hi. Atawmpen RM 6,000/- bang beii ci hi. 2015 kum sung in Zomi luang 39 vui uh hi.\nMalaysia tawn in gamthumna apaikhin Zomi mi tul 5 pan tul 7 kikal phading in ki ummawh hi. ZAM ciaptehna ah tulaitak UN card angah nailo Zomi 13,456 bang om hi. Innkuan pihte lutpih ding aa angak mi 577 pha hi. Gamdang tungsate’ sapna hang tawh gam thumna apaikha zong tampi mah omta hi.\nTulaitak UN card tawi lian pen Zomi tul 5 pan tul 7 kikal phading in kilam en hi. US kumpi in 2010 kum August kha 17 ni masiah aa teng bek lanung acih uh ciang in Zomi tampi mah innlam ki ciahciah ta hi. Tulaitak innlam aciah kik Zomi pen ni khat atawm penpen mi 5 pha hi. Vanleng ngahhak lua ahih man in mi tampi in vanleng ngaklai uh hi.\nAhi zong in 2015 kum November kha 13 ni aa France (Piancit gam) Paris khuapi aa thupiang hang in America leh Europe gamte ah Muslim muhdahna nakpi in khang hi. Bek thamlo in Malaysia kumpi in Syria leh Kawlgam pan aa gambel Muslim te Malay gam ah omsuak theihna (PR) piaksawm hi.\nPR angah khat pen refugee in kiciamteh thei nawnlo ding hi. Tua hileh amau’ satanh kuan ngah ding cihkhat lunglut huai sim hi. Tua ban ah tulaitak leitung ah galtai taktak pen atamzaw Muslim te vive hizaw hi. American te’n Muslim refugee hong langam nawn kei le uh koi pan asawk uh tam cih zong ngaihsut huai hi. Amau zong nasem ding mi kisamh mahmah uh ahih man in mun khat teiiteii pan bel asawk uh kul peelmawh ding hi.\nTulaitak Malaysia aa Zomi akici setset teng pen Tonzang township bup tawh kikim ahih man in Zomite’ mailam saupi akhual sawm te’n ngaihsut huai mahmah ding hi.\nKei’ mimal ngaihsutna ah mi’ gam mi’ lei ah tawm om lua le hang amangthang minam ih suah khak ding patauh huai kasa hi. Ahi zong in Pasian’ kam ngaih dahlo in tu aa tungsa teng ih ginat nak leh mangthang nawn samkei ni ci’n upna kanei hi.\nTua ahih man in UN in mithak hong lakbeh nawn dah mai uh henla tu laitak aa Malaysia tungsa apaisawm teng apai theih nading un lampi khat hong kihon nading in deihsakna lianpen thu himun pan in ka pulak hi.\nZomite’ Maban Pasian in hong honsak ngiat ta hen.\nTawmvei Kuala Lumpur, Malaysia\nPrevious: Bang lian pen? ~ Hau Za Cin\nNext: Pa Dai Za Thawn (Thalmual, kum 57) in hongnusia\nMalaysia ah sangnaupang kum 14 gualpawl aphapan guta mi 3 kiman\nZOSIAM Gospel Medical Trip ading thunget cialna


url: =ZAM Thupuak :: 03 December 2017 (UN te’n mi samsamta) :: ZOMI DAILY\nposted on 2 December 2017 at 6:04 pm Lomkholna: Malaysia, News, Refugee, ZAM, Zomi\nUNHCR te’n mi samsamta ahih manin na phone limtak kem un\nRST/UNHCR in Australia zumpite ngetna tawh kizui in gamtel samsam ta ahihman in a diakin 2011 file na kigin deuh nading uh ih ki theisak hi. A mi kiciangtan a hihman hong kisap hun a phone na let khak kei leh nang mathu.\nRSD /UNHCR in zong nitak zumtuah khitciang appointment hong sam ta ding a hihman in hong kisap leh a hunzui a na pai hamtang nading uh zong thupi mahmah ding.\n2010 file te zong UNHCR tawh kizopna hong sapna uh a om kei leh December khabei ma in UNHCR ah nang a omlai, a ngaklai na hihlam lai tawh kizopna nabawl hamtang dinguh zong thupi mahmah hi.\nTulaitak a UNHCR interview te na tangthu kicing takin hong dongding ahihman in kigingsa in om den in. UN zum a na genngeisa khempeuh tawh a kitukalh lo dingin hanciam in, banghang hiam cihleh UN lutcil lai a tangthu a thei nonlo kitam mahmah ahihman kidawm ciat ni.\n1. Balam Mainawtzia: Kamsang Balam pen Pasian mite thupha pia ding a amakaih dingin Pasian teelpa ahi hi. Moab kumpipa Balak, agalte in a umcih ciangin patau-in lau ahih manin agalte asamsiatsak theihna dingin Balak in anasemte kamsang Balam samsak hi. Gam. 22.6 – Kamsang Balam in Balak uliante sapna azak ciangin azinte zangiaksakin, “Topa” thudong hi. Pasian in Balam kiang ah, “Amaute na zui kei ding hi. Tua mite thupha akipia….. Read more >>>\n2018 ZSM LAIBU KINGAH TA HI :: Malaysia zomi Genvai Kipawlna (ZSM) 2018 a ding ki lut thei ta a, ZSM laibu te zong kila thei ta hi. ZSM lut man mi khat ciang kum khat ai RM 20 hi a, hih na lutna hang tawh ahamsa a dong tuak I mipih te a panpih, a dah a kap hun ah a khitui a nulsak na hi gige hi. Hih ZSM ah member na lutna in nang a ding a pia na hikei a, panpih na a kisam te a panpih na hi zaw hi. 2017 sungin zong tu ciangciang Zomi pih te luang (20) bang lei ah I tuh theihna in nang leh kei I pankhopna ahih bang mahin mai lam ah zong mapang khawmlai dingin zong kong zawn phapha uhhi.\nZAM ZUM AH HONG HAWH :: Tahan Agape Baptist Church ah Assistant Pastor a sem Sia JK. Kham Sian Thang – Laangzang, in Malaysia hongzin sungin ZAM zum ah hong hawhin Zomite ading leh ZAM palaite ading thungetna hong neihsak a hih manin kilungdam mahmah hi. Topa’n a thupha tawh hong tuam semsem ta hen.\nZAM ZUM AH HONG HAWH :: Buan khua AG pawlpi keem siapa Do Khan Langh in Malaysia hongzin sungin ZAM zumah hong hawh in Zomi te ading leh ZAM palai te ading thungetna hong neihsak ahih manin ki lungdam mahmah hi. Topa’n a thupha tawh hongtuam semsem ta hen.\nZAM ZUM AH HONG HAWH :: EBC, Taungphila Mission Field a sem Sia Thuam Sian Muang – Phaiza, in Malaysia hongzin sungin ZAM zum ah hong hawh in Zomite ading leh ZAM palaite ading thungetna hong neihsak ahih manin kilungdam mahmah hi. Topa’n a thupha tawh hong tuam semsem tahen.\nZAM ZUM AH HONG HAWH :: Tg. Khen Sawm Tung – Laitui khua in ZAM zum ah hong hawh in Zomite ading leh ZAM palai te ading thu ngetna hong neihsak ahih manin kilungdam mahmah hi. Topa’n a thupha tawh hong tuam semsem tahen.\nZAM ZUM AH HONG HAWH :: Grace Church, Bang Pa-In, Thailand ah Senior Pastor a sem Rev. Thang Khan Khai – Thalmual, in Malaysia hongzin sungin ZAM zumah hong hawhin Zomite ading leh ZAM palaite ading thu ngetna hong neihsak ahih manin kilungdam mahmah hi. Topa’n a thupha tawh hong tuam semsem tahen.\n1. Thang Sian Mung 6. Mang Deih Tung 2. John Tuang 7. Cing Khan Nuam 3. Nuam Deih Vung 8. Man Nei Nuam 4. Thang Tung 9. Dal Lian Khai 5. Lun Nuam Sang 10. Khai Pu\n1. Hang Sawm Sang (Sawbua) Damai Hospital HQ & ACTS\n2. Peter Khan (Saizang) HUKM\n3. Thang Taa (Tungzang) GHKL\n4. Ning Sian Huai (Suangzang) ACTS\n5. Dal Khan Khai (Pangsak) ACTS\n6. Pau Khawm Cinh (Buanli) ACTS & IPR\nZato lam tawh kisai in vai khat peuhpeuh na neih leh Contact :Sia Khuppi 016 3838 014, Sh CiiCing 0111 282 8482\nBANK CARD HONG LA UN\n1. Cin Sian Sang 27. Cin Ngaih 2. Thawng Lian Thang 28. Go Hau Mang 3. ThangTung Khai 29. Mung Mung 4. Suan Sian Mung 30. Kham Lian Lal 5. Lian Lian 31. Do Sian Pau 6. Thang Lam Mang 32. Lian Suan Khual 7. MungPi 33. Mung Khan Sum 8. Mang Pi 34. Dong Sian Mang 9. Paul Khup 35. Vungh Suan Khai 10. Pau Lam Mung 36. Cin Khan Kim 11. Thawn Za Kim 37. Dim Nuam Cing 12. Pau Lam Kap 38. Cing Ngaih Khual 13. Ciin Sian Hung 39. Sing Biak Lian 14. Cing Nu 40. Pau Kap Khai 15. Mang Suan 41. Khup Khan Kim 16. Tun Khan Nang 42. Khai Pu 17. Tun Kim Mang 43. Kham Lian Tung 18. Raymond Thang Tung Nung 44. Mung Za Deng 19. Pau Sian Lal 45. Cin Suan Thang 20. Khai Neu 46. Pau Za Tuang 21. Thang Sawm Piang 47. Jam Kho Tong 22. Za Sian Thang 48. Thang Deih Gin 23. Kham Lian Mung 49. Ngin Thain Lang 24. Sian Biak Sang 50. Niang Sian Man 25. Amos Deih Thang 51. Thang Za Pau 26. Niang Deih Zo\nNasep tawh kisai :Sia Khuppi -016 3838 014 / 011 3563 2059\n1. Vungh Lian Thang (Bapi) RM50\nPanpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hongpia tahen.\nPrevious: Germany, Potsdam City sungaom Christmas Market ah apuakkhamthei van kimu\nNext: iPad vs Laisiangtho ~ Sia Do Khup\nAsinuam numei khat luisung atuahleh thaulua ahih manin tuisung ah tumtheilo ~ ZD


url: =Zolia Piang Ngaih Don (Dimpi – Gualnam) :: ZOMI DAILY\nposted on 4 August 2016 at 9:06 am Lomkholna: Dahpihna, News, Zomi\nTo, Zolia Piang Ngaih Don (Gualnam)\nDon aw, na thuakna leh na huu-tawpzia ka ngaih sut sim in ka diipngeek hong vut hi. Kawlgam nuntak haksat luat ciangin natding/sihding na ngawn kikhual zo nawnlo in sum ngah theihna ding lampi zongin hangsan takin a pai na hih lam zong hong thei ing. Hi bangzah liang tuak dingin bel ngaihsun kha ngei hetlo mah hi hang. Na agent te-in nasep ngah baih ding ci-in vanzuak/ganzuak bangin hong koih laitak in zong ka nu, kapa leh ka nau teng in anlim tuilim ne in leiba thangba lohzo pah ding ci-in khapet in tha nala hi.\nHaksat hun in hong huh zo hetlo ding sanggam (Zomi pih) pawl khat in numei kizuak bangin hong zah ko hun ciang zong nasa mahmah in na kahkah zong ka thei uh hi.\nKei zong Kawlgam ah Pastor sem khat ka hi a, khat vei Conference kah dingin no omna tuipi gal ah kong pai ngei hi. Gamdang ka muhnop man hi a, kua mah in sponsor hong pia lo hi. Tua Khawmpi ah Mivom/mikang tampi tawh tukhawm in ka angtang mahmah hi. Tudong mah ka thugen simin tua ka khualzinna thu ka hel kha den hi.\nMivom/mikaang te-in sum leitawi in gamdang hong pai ka hih lam hong theih pih lo uh a, pia 5 lungleeng zong hong piak loh ciangin ka dah mahmah hi. Nipi ni hong tun ciang Zomi te’ kikhopna biak inn ah teci pang dingin kong paiciangin “Kawlgam pan hong pai syapa” ci-in na lawm te tawh sum 20 ta nong piak uh zong ka mangngilh ngei kei ding hi. Tua teng ka gawmgawm a, ka vanleengsap bek hilo, ka mission nasepna ah zeekkhom ding sum tampi hong suak hi.\nInn lam ah na khak vante leh sum te na inn ah ka vapiak ni-in na nu leh napa in lungdamna khitui tawh hong sang uh hi. A mau zong zang pah lo-in sehsuah/citpiak cih bangin khen dimdiam in biak inn ah khia uh hi. Minam vai khangno te zong fund a kisap ciangin na pia tangtang uh hi.\nI ut pen hilo a, i nun tak haksat luat man a hihi. Nuam a sa hilo in, khangthak te mihing nuntak i bat zawhna dingin a kipia khia na hizaw hi. Pasian theihloh in a piang bangmah omlo a hih manin, na innteekte na maisak in. Kam tungnung kituh ciang in, hong mawhsak in neusekna kammal a zang kha na naute zong na theisiam in.\nTopa’ in a sawtlo in Zomi te thupha hong pia ding a, minam dang te nasem in i neih ciangin i diktat theihna dingin hong pantah hi ci-in lametna lianpi kana nei uh hi. Tua ni ciangin, “Sihna aw na guu koi ah om a, Gitlohna aw na hapak koi ah om hiam?..” a ciding tapidaw te i hihi.(ICor 15:5).\nMigam mi lei ah sum zongin nuteek pa teek/inn kuan pihte a vaak Zomi Lia leh Taang te khempeuh hih lai tawh kong pahtawi hi. I biak Pasian in hong keem tawntung ta hen!!!\nPrevious: Nangbang omlo hi ~ Pau Tun Thang\nNext: London khuasung ah temta tawh nupi khat kidawtlum, adang mi 5 liam\nIndonesia gamsung ah lokuan numeikhat gulpi in valhlum\nTutphah kituh ~ Hau Za Cin\nMalaysia Grab Car te hangin Taxi hawlte hehmahmah\nLungsim hoih ~ GS Pau\nZomi North America Cup 2016 Taangkona


url: =US gamsung khualzinna pawlkhat – 99 :: ZOMI DAILY\nposted on 10 April 2016 at 8:00 am Lomkholna: Article, Awnzapau\nPastor Arthur Eugene Anderson :: Ukiah ah Pastor Andersonte nupa in vanleeng tukna ah nai 4:00PM a kipan hong ngak ding a ka kiciam uh hi a, ka hun uh kicing lo ahih manin ka taikhia pah saisai uhhi. Ka etnasa khempeuh uh asung apua video camera tawh ka khum tangtang uhhi. Elmshaven omna kimteng mual leh guam kithuahin taaksing vive kizing takin po hi. Guahzu sipsip phin seuhseuh in meikaii in liap sim dildial hi. Tua teng nusia in Ukiah lam paina lampi manlang takin ka zuan kik uhhi.\nTracy pan ka paikhiat ua kipan Napa Valley kici teng a nawknawk ka hi uh a, lenggah lozau vive ka mu hi. Leitungah kibawl wine khempeuh lakah California Wine pen 6% hi dingin kigen a, tuate khempeuh a tamzaw in Napa Valley pan piang na hi gige hi. Ka paina uh vei leh takah lenggah kung vive kicing dimdem hi. Kawlgam bangin lamdung tengah khuano vive a khawkkhawk in kigual cih ka mu kei uh a, lozau zaipipite ah inn khat inn nih khawng ka mu hi.\nLampi ah khawl peuhmah lo in ka paipai uh leh Ukiah vanleeng khawlna nai 5:30PM khawngin ka tung pan uhhi. Pastor Arthur Eugene Anderson leh a zi Lois Anderson in mawtaw tungah lungduai takin na ngak gige hi. Ka tun uh ciangin guahzu ngalhngalh pipi mah mawtaw tung pan hong kumin maigum hetlo in nui seisai sa in hong hopih pah tangtang uhhi. Pastorpa pen na teek pian veve in awn kheiikhaii a, a zi bel tang veuvau lai hi. Ama kum pen kum 91 pha ta ing hong ci hi.\nPastor pa mah in hawl in a nung ka zuihzuih uh leh Ukiah khuanawl lam manawh in ka paipai uh a, tawlkhat taaksing hon pona lak mualbo ngiam likliak vive ka nawk uhhi. Ama inn pen mualbawk zangkhat lampi gei naii mahah na om a inn ka tun uh leh khuazin kituak pahhi.\nA inn uh pen ka lam zawh uh kum nga pha ta ci hi. A tate innkuan khat a pam lam diakah teng uhhi. Amau innkuan leh a tate mah tawh a lam tawm uh hi a, hoih mahmah simtham hi. America ah a sing a suang ih deih bangbang bawlsa vive in kicing takin om a khutsiamte bulh ziauziau ding dan bek ahihi.\nA inn ka tun uhteh Zogam a mikangte zat ngei, tun a om lai nam thei keng ko Public Works sungah zong tamzat bilbel ve ung in, mei awina meibungte mah na zang a, meitawh dingin a gei a, lainahte tawmin meisah khat tawh meitawh dingin hong kithawi pah buambuam hi.\nA pau a ham a gamtat a lu hek dan leh a meel puakdan ka muhteh innlam a ih pateek ih puteekte ka phawk vat peuhmah hi. Heater ahi zong aircon ahi zongin ki-ngahnapi a zang ngam lo ahihi. TV zong antena hoih lo ci in hong lo uhhi. Kei pen America a om tawh ka kibang kei a, Tedim a om lai mah ka kisasa hi.. hong ci sawnsawn hi. Tedim a, a omna ngei zong taaklak mah hi a, mei awina a meibung zat zong tua meibung namte teekhteekh mah hi telltell dingin ka ummawh hi.\nPrevious: Zek siamna in kicing sak ~ Philip Khaipu\nNext: ZCMF USA Khawmpi – Tulsa 2016 Taangkona\nZomi Laizom Lainatna Fund ngahna: Online pan apia teng hi\nKipawl loding kacih ~ Evan. Suangh Dal\nLasiam Tua Tuang ii thugenna leh lasakna ~ Hong Maisak in Topa


url: =Laithiangtho (Jeremiah 35-36) ~ Thu Tatuam (Siyin News)\nLaithiangtho (Jeremiah 35-36)\nFriday, March 27, 2015 Laithiangtho Dokna No comments\nJeremiah le Rechab Mite\n1Josiah ii tapa Jehoiakim sia Judah ngam ah kumpi a sep lai in, TOPA in keima tungah, * 2“Rechab ii be le phungte kungah pai tan a paupui tan. Taciang Biakinn sung khan khat ah amate paipui in zu pia in,” hong ci hi. 3Taciang Rechab ii be le phungte a vekpi in (Habazziniah ii tapa ahi a dang Jeremiah ii tapa) Jaazaniah le a suapuipate theampo le a tapate theampo 4Biakinn ah ka paipui hi. Igdaliah ii tapa kamsang Hannan ii nungzuite khan sungah amate ka paipui hi. Hi khan sia Biakinn sungah thunei khat ahi, Shallum ii tapa Maaseiah ii khan tungah om a, thunei dangte ii khante taw zong kinai hi. 5Taciang zu taw a kidim hai le pakante sia Rechad mite mai ah ka lui a, amate tungah, “Zu ne vun,” ka ci hi.\n6Ahihang amate in, “Zu ne ngawl khu hi. Ka pu uh Rechad ii tapa Jonadad in eima ih hizong ih suan ih paalte ahizong zu peuma ih ne ngei bahet tu hi hong ci hi. 7Ama in inn sa heak vun, lotho heak vun, lo zongh lei heak vun, sapit huan vawt heak vun hong ci lai hi. Khualmi bangin hi ngam sungah ka ten suak thei natu uh in thaampheang sungah ka ten tawntung natu uh in ama in kote thu hong pia hi. 8Jonadab ii kote thu hong piakte theampo ka zui uh hi. Koma mama in zu ka ne ngei bua uh a, ka zite ka tapate, ka tanute uh zongh in a ne ngei bua uh hi. 9-10Ten natu in inn la ka sa bua uh a, thaampheang buk sungah teangin sapit huante, lote, ahibale antang zongh ka nei bua uh hi. Kote pu Jonadab ii hong sawl theampo ka seam siat uh hi. 11Ahihang Nebuchadnezzar Kumpipa in hi ngam a sim ciang Babylonian le Syria ngalkapte taw a kipial thei tu in Jerusalem khua zot tu ka khensat uh hi. Tua hu in Jerusalem ah ka teang uh hi,” ci in zo kik uh hi.\n12-13Taciang Vaanglianbelpa TOPA, Israel ii Pathian in, pai tan a Judah mite le Jerusalem mite tungah son tan ci in keima hong sawl hi, “Keima, TOPA in, banghangin ka thu ngai nuam ngawl a kong thupiakte mang nuam ngawl nu ziam? ci in no kong dongh hi. 14Zu neak ngawl natu in Jonadab ii thupiak sia a tu a tate in zui uh a, tuni ciang dong kuama in ne ngawl hi. No tungah kong sason hangin, ka thu nong ni bua uh hi. 15Ka naseam kamsangte theampo sia no kungah kong sawl tawntung zo a, na ngamtatna a siate na kheal natu uh le a maan nasep natu uh amate in note hong son zo uh hi. Noma le na pu na pate tungah kong piak sa ngam sungah na ten top thei natu uh in, pathian dang na biak ngawl natu uh le a na nasep ngawl natu uh in amate in na kidop natu uh thu hong hil khol hi. Ahihang note in ka thu nong ngai nuam bua uh a nong thusim bua uh hi. 16Jonadab ii tu le tate in a pu a pate ii thupiakna mang uh hi, ahihang note in ka thu nong mang bua uh hi. 17Tua ahikom tu in, Keima, Vaanglianbelpa TOPA, Israel ii Pathian in, no Judah mite le Jerusalem mite tungah ka kamciam sa siatna theampo kong tung sak tu hi. Hi bangin note tungah kong theng sak tu hi, banghangziam cile note tungah kong thusonte nong ngai bua uh a, kong sam ciang nong zo bua uh hi,” hong ci hi.\n18Taciang, Vaanglianbelpa TOPA Israel ii Pathian in hi bangin ci hi, “Na pu Jonadab ii hong thupiak sia na mang zo uh a, hong thuhil nate theampo zui in hong sawl theampo na seam zo uh hi. 19Tua ahikom, Keima, Vaanglianbelpa TOPA, Israel ii Pathian in Rechad ii tapa Jonadab in keima ii naseam tu in suan le paal pa khat tatsat ngawlin nei tawntung tu hi ci in kong kamciam hi,” ci in Rechad be le phungte ka son hi.\nBaruch in Biakinn sungah Laizial Sim\n1Josiah ii tapa Jehoiakim ii Judah ngam kumpi a sua zawk a kum li kumin, TOPA in keima tungah, * 2“Laizial khat la in a tua tungah Israel le Judah le minam theampote ii thu kong sonte at in. Josiah kumpi a sep lai in, na tungah kong son masak phit pan kipan tuni dong kong sonte theampo at in. 3Judah mite in amate tungah tung sak tu a ka sawm siat natu thute theampo a zaak uh ciang, a sia a ngamtatnate panin kikheal kik tha tu uh hi. Tasia ciang a ngitlona uh le a khialnate ka mai sak tu hi,” hong ci hi.\n4Tasia ciang Neriah ii tapa Baruch samin TOPA ii ka tungah hong sonte theampo at tu in ka khaw hi. Taciang Baruch in laizial sungah at siat hi. 5Taciang keima in Baruch tungah a nuai ah thuhilnate ka pia hi. “Keima in Biakinn sungah pai thei natu thu ka nga nawn bua hi. 6Tua ahikom mipite ii antan kik hun ciangin tua munah nangma pai lete kong oai hi. TOPA in ka tungah hong sonte theampo le keima ii nang tungah kong khawte amate ii a zaak thei tu uh in nangma in tua laizial sia nging takin na sim tu hi. Mihing theampo le a khua tek pan hong pai Judah mite ii a zaak thei natu mun ah sim in. 7TOPA in a thin uukna lian mama le a thin sona taw hi mihingte thawmvau zo ahikom amate in TOPA tungah thu ngenin, a siatnate panin kikheal thei tha tu uh hi,” ka ci hi. 8Taciang Baruch in ka sawl bang tatak ma in Biakinn sungah TOPA ii kammalte sim hi.\n9Jehoiakim ii Judah kumpi a sep zawk a kum nga kum, a tha kua tha in mihingte in TOPA ii maipha piak tu a dei manin antang uh hi. Jerusalem khua ah a teang mite theampo le Judah ngam khuapite pan hong pai mihingte theampo in antang uh hi. 10Taciang mihingte theampo in thu a ngai laitakin, laizial sungah a kikhum ka thusonte theampo Baruch in sim hi. Biakinn sung, Shaphan ii tapa zum thuzeakpipa Gemariah ii khan panin Baruch in sim hi. Ama khaan sia Biakinn Kongpi Thak tumna taw a kinai a khan tung dawl ah om hi.\nUpate tungah Laizial Kisim\n11Baruch in TOPA ii kammal laizial sung pan, a sim sia Gemariah ii tapa Shaphan ii tupa Micaiah in za hi. 12Taciang Micaiah sia kumpi innsung thuzeakpipa ii zum khan ah uliante vaihawm kikhop laitakin pai hi. Zum thu zeakpipa Elishama, Shemaiah ii tapa Delaiah, Achbor ii tapa Elnathan, Saphan ii tapa Gemariah, Hananiah ii tapa Zedekiah le a dang uliante theampo tua munah om uh hi. 13Baruch in mipite tungah a sim thute Micaiah in a zaak theampo amate tungah son hi. 14Taciang uliante in Jehudi (Nethaniah ii tapa, Shelemiah ii tupa le Cushi ii tuselawn) sia Baruch kungah, mipite tungah a sim laizial sia hong paipui tu in son tan ci in sawl uh hi. Baruch in tua laizial sia amate kungah paipui hi. 15“To in a tua laizial sia ko hong sim tan” amate in ci uh hi. A ci bangin Baruch in sim hi. 16Baruch in tualai a sim zawkciang amate patau in khat le khat ki en in, “Kumpipa tungah hi thu ka son uh kul tu hi,” Baruch tungah ci uh hi. 17Taciang, “Tu in hong son tan, hite theampo bangbangin at thei ni ziam? Jeremiah in hong khaw ziam?” ci in amate in Baruch dongh uh hi.\n18Baruch in, “Jeremiah in kammal khat zongh khe ngawlin kei tungah hong khaw a, keima in hi laizial tungah laitui taw ka at hi,” ci in zo hi. 19Taciang amate in Baruch tungah, “Nang le Jeremiah sia na buk uh kul tu hi. Na omna uh kuama in he sak heak vun,” ci uh hi.\nKumpipa in Laizial Hal\n20Uliante in tua laizial sia zum thuzeakpipa, Elishama khan sungah koi in, kumpipa ii khan ah pai in tua munah a thu a vekpi in kumpipa tungah ko uh hi. 21Tasia ciang tua laizial la tu in kumpipa in Jehudi sawl hi. Ama in Elishama ii a khan panin tua laizial sia la a, kumpipa le kumpipa ii kiim ah a ding uliante theampo ii tungah sim hi. 22Tua hun sia phalbi hun lai hi a, kumpipa sia a phalbi inn sungah mei oai in to hi. 23Jehudi in khawk thum khawk li bang a sim zawk po ciang, kumpipa in namno khat taw tua laizial attan in meikhuk sungah thut hi. Laizial buppi a kaktum dongin ama in meikhuk sungah thut hi. 24Ahihang kumpipa ahizong hi thute theampo a za siat a khut nuai ah uliante ahizong lau ngawlin khuangai ngawl uh hi. 25Elnathan, Delaiah, le Gemariahte in laizial a hal ngawl natu in kumpipa tungah hesuak ngen hi napi, kumpipa in amate bangma awlmawk ngawl hi. 26Taciang kumpipa in keima le ka lai at pa Baruch man tu in kumpipa tapa Jerahmeel sia Azriel ii tapa Seraiah le Abdeel ii tapa Shelemiahte taw thu pia khawm hi. A hihang TOPA in ko hong phual ku hi.\nJeremiah in Laizial Dang At\n27Baruch tungah ka khaw bangin a ki at laizial sia Jehoiakim kumpipa in a haltum zawkciang TOPA in, 28laizial dang khat la in a masa laizial sungah a omte theampo tasia sungah at tu in keima hong sawl hi. 29TOPA in kumpipa tungah hi bangin ci tan ci in kei hong sawl hi, “Laizial na haltum zo hi, taciang Jeremiah tungah, hi ngam ah Babylon kumpipa hong pai tu a, hi ngam le a mite le a ngannote susia tu hi ci in banghangin at ni ziam? ci in dongh zo ni hi. 30Tua ahikom TOPA Keima in tu in nang Jehoiakim Kumpipa tungah David ii ukna ngam sia na suan na paalte kuama in uk ngei ngawl tu hi kong ci hi. Na luang sia sun lai in nisa thuak tu le zan lai in daaitui thuak tu in kivawk tu hi. 31Na vekpi uh a na vawt uh khialnate hu in nangma, na suan na paalte le na khut nuai uliante daan kong pia tu hi. Nang na hi zong, Jerusalem le Judah mite ahizong, kong thuhil khol nate nong ni bua uh hi. Tua ahikom kong tawn khol sa tuasiatna sia na vekpi tungah kong tung sak tu hi,” hong ci hi.\n32Taciang laizial dang khat la in ka lai atpa Baruch tungah ka pia a, ka khaw theampo ama in at hi. Laizial masa sia sungah a om sate theampo le ama tungah ka khaw a kibang thudangte zongh ama in khum siat hi.


url: =Malaysia Genting Highlands ah mawtaw tuahsia, mi 2 si :: ZOMI DAILY\nposted on 17 August 2017 at 11:56 pm Lomkholna: Malaysia, News, Sawltak, World\nMalaysia, Genting Highlands aom Hotel khat ii mawtaw koihna Parking panin mawtaw khat lengkhiasuak in, mi 2 in sihlawh cih Bernama pan kiza hi.\nTaman Mini Genting Highlands Resort ii mawtaw koihna Multi-storey Car Park ah tuni Thursday zingsanglam in thupiang ahihi. Bentong Police Chief khat ii genkhiatna ah zingsang 4:15am hunpawl in Driver khatin mawtaw koihna innsangdawn panin damdam in ahawlsuk laitak, apanglam phukhiakha in, inndawl 4 na panin alengkhia cihi.\nMawtaw sungah atuang asi mi 2 tepen Selangor, Sepang ah ateeng uh kici hi. Khatpa pen kum 43 aphakhin Chinese Natonal Muy San Mao kici a, adang khatpa pen kum 50 aphakhin L Poolani Samy kici hi.\nInntung panin akumsuk laitak in mawtawhawl pa’n taklam ah akawisakding pen kawimanlo in, apanglam a umna Barrier te taihsuk hi. Tua panin anuai ah Four Storeys pan akiasuk ahihi. Akiatna pen asanna Meter 13 (Pi 42) bang phamawk a, anuai atuksuk ciangin mawtaw pen kilumletgawp sawnsawn hi.\nRelated: Malaysia Genting Highland paina Cable Car kialo hi ~ ZD\nTuahsiatna apian ciangin Bentong Police te kizasakpah in, amauzong Minute 12 ciangin tungthei uhhi. Mawtaw sungah atuangte pen aphualmah ah sipah uh ahih manin, aluanghawm pen Bentong Hospital ah Postmortem bawlding in kipuak cih kiza hi. Sawltak #zomidaily\nPrevious: Portugal gamsung ah meikanggawp in mi 2000 bang awkcip\nNext: Spain, Barcelona ah mawtaw khatin mipi nawkgawp in mi 13 si, 100 val liam


url: =Myanmar, Kayin State sung aom gamvai nasem Party 4 te khatin kigawmkhawm :: ZOMI DAILY\nposted on 7 February 2018 at 1:18 pm Lomkholna: Myanmar, News, Sawltak\nMyanmar, Kayin State sung aom gamvai nasemtek ahi Political Party 4 tepen avekin ki gawmkhawm uh a, “Karen National Democratic Party (KNDP)” ki phuankhia cih MMTimes pan kiza hi. Tua KNDP pen “Union Election Commission (UEC)” nuai ahzong Register kibawlkhin hi ci’n Party panin Officials te’n genkhia uhhi.\nUEC inzong kaki gawmkhopding uh phalna hongpia uhhi. Tua hi a, Party khatin kidingin, Party Logo dingzong kiteel khiakhin hi. Ahi zongin sepding tampi omlai hi. Party khatin kigawmvai tawh kisai in Official Letter ki khahkhiading hi ci’n akigawm Party khat hi “Phalon-Sawaw Democratic Party (PSDP)” panin Vice Chairman asemlaitak Maan Aung Pyi Soe in genkhia hi.\nPDSP Party banah hih Party khatin aki gawmkhawm tepen Karen Democratic Party (KDP), Karen State Democracy and Development Party, Karen National Democratic Party cihte ahihi.\nHih Kayin-based political parties sungah aki helnailo, aki gawmnailo Kayin minpua Party nih omlai hi. Tuate pen Yangon aom “Karen People Party” leh Ayeyarwady aom “Karen National Party” te ahihi.\nMann Aung Pyi Soe in agenna ah abeisa 2012 kum akipan State Politicians leh Civic Leaders tuamtuam te’n Kayin-base Political Parties khempeuh kigawmding pen ki pumkhatding aki lunggulhden ahihi. Ahi zongin avekin kigawmkhin zonailo a, tulaitak Party 4 teng khatin aki gawmkhinzota ahihi ci’n genkhia hi.\nKNDP pen Register bawldingvai January khabeikuan in aki vaihawmpan hi a, ahi zongin Register bawlvaipen mankhinta hi ci’n Mann Aung Pyi Soe in genkhia hi.\nUEC panin Official Letter hongpiakding ki ngaklai in, tuavaiteng mansiangkhin hileh hongtungding kiteelpi “Election” vaiding kisemthei tading hi ci’n KDP Party panin Chai asemlaitak Saw Ye Win Naing in genkhia hi.\nParty 4 akigawmkhawm lakah Party khatpanin makaipi mi 5 ta ki teelkhia in, tuateng in Party thak ah zatding in Principles leh Regulation akisamte abawlsan laitak uh ahihi. Tuaban ah Election vaitezong vaihawmtoding uh cihi.\nAbeisa in Rakhine State leh Mon State sung aom Political Party tezong ki gawmkhopding hanciamngei uh a, ahi zongin anunung ah ki tamkhamzaw uhhi. Tuabang apianloh nadingin hoihtak in kiginkholh kulhi ci’n Mann Aung Pyi Soe in genkhia hi.\nZomi sungahbel kiteelkik ciangin Party athak ki behlapding cihpeuh kigen hiauhiau zawven maw. Chin State bup ahuam, State Level in e leh, bang aki vaihawm mahhiam? Sawltak #zomidaily\nPrevious: Indonesia International Airport geikhat ah mawtaw pailaikhat lei in vukkha in ahawlnu si\nNext: France gamsung ah vuuk limkiatlua in Eiffel Tower zong ki khakcipsak


url: =Tulaai Leitung Thuthang Tuamtuam Updates March 25, 2014\n· 914-Zomi ah kigawmding ci in Zomi kheempeuh kithu kim I omlaaitak in laai kigelh magazine tuamtuam zongkawikawi in alangpangnuam mipawlkhat in amau deihbang in 914 ah minam min manlo agelhsimte thukhuntawh kituak bang in mawhmatna kipiading cihthu Zomi te thuakding bang in genmawkmawk uhhi. Hih thuthang tawh kisai in kawlgam sung a kumpi deihvetlo gammi ahilo Rohingya te adaalna , agenna hi a, gammi ahi Zomi tawh kisailo ahihman in lunghihmawh nading bangmah omlo hi. Zomi peen Kawl kumpi te in ommah hi ongcihkhit ban ah kiptak a ngeina,laai, mun le mual anei ban ah mimal aom ngiat., Political party , Social organization kiptak aneite ihihi. Alau huai zaw ah 914 ah akigawmlo Zomi te angeina, amimal, Laai te kisit kikding a., mimal cinglo leh Zomi tawh ngeina laai akibangteng Zomi ah onggawmlel ding ahihi. 914 peen Kawlgam mi ahi Code number angah naailo te leh minamkee 135 sung akihello, Minam minthak adeihte ahi ci in Immigration Vuanzi U Khin Yee in genkhin ta hi. Tua ahihman in 914 ah Zomi te kisaunna, launa omlo a khumziahziah ding ahihi. 914 ah akhumte gammi hiloding, gimna kipiading ., ci a mawk ciakciak, tengpeen Kumpi lamtawh zong akimukha ngeilo Laaitheilo inn phualzaang a mawk otot mawkpaupau teng ahihi. Zomi makaai ten Kumpi thunei te tawh hoihtak kimu a ageel ahihman in 914-Zomi ah khumding sang amanzaw omlo hi.\n· Yangon khuapi Bangladesh Palaai zum maai ah March 26, 2014 ni in mipi 2,000 vaal in Bangladesh gam Dhaka Tribune thuhtang tung a kigelh Rakhaing gam a Kalate tenna teng Kawlgam pan taaikhia in Bangladesh tawh kigawmding cih thuthang deihlo in lungphona nasiatak in nei uhhi. Hih thu hang in Kawlgam kumpi te in Bangladesh thuneite sam in nialkhin uhhi.\n· Kawlgam sung aom Rohingya minamte kawlgam sung ah gammi suaksak a, minamkee khat a ciapteh ding American Parliament dawl nuainung ah March 26, 2014 ni in nasiatak kikum uha, Kawlgam kumpi tung ah zong ngetna nei uhhi.\n· Mague Division, Pakuhku khuapi ah 2008 kawlgam thukhunpi kheelding tawh kisai mipitung ah taangkona anei 8888 makaai 4 te Palik te in March 26, 2014 ni in thukhun number 18 tawh man uha, Bond tawh suakta uhhi ci in 8888 makaaite in taangkokhia uhhi.\n· Kawlgam President U Thein Sein in kumpi sep kum 3 cinna phawkna in Pituh Hlutdaw ah March 26, 2014 ni in thugenna nei a , agualzawh sunsun te leh anaseppih te pahtawina tamgen hi. Pu Thein Sein in kumpi asep kum 3 sung anihveina Pihtuh Hlutdaw ah athugenna zong ahihi.\n· Kawlgam sung apiang Singkung te Tuma kum 15 sung akizuakman $20 billion vaalpha a kumpi te in 28% bek sazian nei in 72% golhguuk in bei hi ci in EIA te in March 26, 2014 ni in taangkokhia uhhi.\n· Malaysia gam a mang vanleeng hiding a upmawh Van 122 Khuaphelep manzaihna pan March 26, 2014 ni in kimuthak a atel etdingin.,Australia,Newzealand,Malaysia,China,Japan,USA,UK,French te tembaw tawh kipei ziahziah uhhi ci in Malaysia Khualzinlam Minister pa in genkhia hi. Hih vanleeng mangtawh kisai atelkan ding in China gamte in Malaysia gam ah mimuan khat paisak uhhi.\n· Netherland gam The Hague khuapi ah Leitung Bup Nuclear khawmpi March 25 ni in kibawl a, gam 39 te in Nuclear daalna gamthukhun ah koihding in thukim uhhi. HIh khawmpi mankhit ciang Leitung Gamkhangto G8 (gam8) pan makaaite Netherland gam the Hague khuapi mah ah March 26,2014 ni in khawmpi nei uha, G8 pan Russia tuatkhiat ding in kithukim uhhi. Russia ten bel ongheem dah le uh hoihzaw hiven ahizong inghep teitei uhleh zong Russia gam ading in laainatna omkhol kei cihsan uhhi.\n· Netherland gam The Hague khuapi ah USA, Japan leh South Korea gamthum te amasa peen kimuhkhopna March 26, 2014 ni in nei uhhi. Hih kimuh khopna ah adiak in North Korea tawh kisai kikum uhhi.\n· Netherland gam the Hague khuapi ah Meeting tuamtuam kah a apai President Obama acing Ulian khat nitaak damdawn zek hiding hiven President pa azuih langlang laaitak in tukmawk a, akisit leh Zu nakham laai ahihman thumanglo mawhna tawh March 26, 2014 ni in kiciahsak hi ci in Washington Post in gelh hi. President Obama tukaal sung mah in Rome khuapi paiding a Pope Francis tawh kimuding hi cin Innkangpi in taangkokhia hi.\n· North Korea gamte in tai 400 ciang atuthei Thaupi nih March 26, 2014 ni in lawmkhia uha, Japan leh South Korea kikaal tuipi tung hi. US-South Korea gaaldo kisinkhawm sung., Netherland gam Japan-Skorea-USA North Korea vaai kikup laaitak ahihman in Gaalkidoding in ongphin hi a kimawk koihloding ci in South Korea leh USA te in thakhat thumah in taangkokhia pah uhhi.\n· 2001 kum USA gam ado 911 buaina ah akihel Bin Laden tupa Sulaiman Abu Ghaith migolo ahihna kimu ahihman in New york khuapi pan gimpiakding in March 26, 2014 ni in thu kikhen hi. Amah peen 2013 kum in Jordan gampan kiman hi a US gam ongkipuak ahihi.\n· Israel leh Palestinian kikaal kilemna aomtheihnading vaihawmding in US Secretary of State Mr John Kerry Rome khuapi pan Jordan gam I khuapi Amman lamzuan in March 26, 2014 nii n leeng a, Palestinian President Mahmoud Abbas tawh March 27 akimuh khop khitciang Israel Prime Minister Benjamin Netanyahu tawh teleconference neiding uhhi. Israel ten Palestinian thongtaang a 4 vei khahding kiciamna ni 5 bek in samlai himah leh Israel te paunaailo uhhi. Thongtaang akhahkhiatkhit mateng uh kiholoding cih Palestinian te vauna ahihi.\n· China President Xi Jinping Piantit gam Paris khuapi ah ngaihhawh ding in March 25,2014 ni in tungta Piantit kumpi te in thupi tak in namuak ziahziah in Vaaitun Zozu khum mahmah leh Sangoi tawh zin nado uhhi. March 26, 2014 ni in gamnih sumzon paaizon kizopna thukimna pawlkhat bawltheiding in kilam en hi.\nTam laai lua Nasep kuanhun hizah cipak ni ei\nThang Khawm Pau Zomi ( Lungdam )


url: =Human Rights i cihcih (UDHR of the UNO) bang hangin thupi hiam? :: ZOMI DAILY\nHuman Rights i cihcih (UDHR of the UNO) bang hangin thupi hiam?\nposted on 19 July 2016 at 7:38 am Lomkholna: News, Refugee\nHuman Rights i cih pen nidang in kiza ngeilo banah national government i cih gam-uk kumpite in saang theilo pongmawk hi. Tuhun ciangin, i utloh pipi ong semsak, suahtakna ong pia nuamlo le zawhthawhthu a zangh gam-uk kumpite hangin Universal Declaration of Human Rights (UDHR) sung a kigelh article 30 te kithupi sak mahmah ta a, democracy gam khempeuh in constitution a gelh uh ciangin a deih uh article 4 le 5 a tawmpen laden uh hi.\nHuman Rights a deihlo le a omlo na gam ah, thumaanlo a kimat kihenna, zawhthawh thu tawh thong khiatna, thumaanlo pi maan hi ci a thukimna, mipawlkhat pen a mawhna lianlualo napi in khantawn thong khumna thuak sak ahih kei leh khailupna thuaksak cih te tam mahmah thei hi. Hibang zia tawh ki-ukna ki deihlo ahih manin, UNO i makaihna tawh UDHR ki thupi sak mahmah hi. Tua tawh kizui-in UNHCR in national government hoihlote i, gammite a bawlzia uh le a haksatna uh ong theihpih ahih manin, asylum seeker le refugee a siaute ong huh in gamthumna pai theih nading(resettlement) zong ong gelsak pah uh hi.\nUNHCR registration i ngah a, nambat i ngah lian ciangin hih Malaysia hiam Thailand ah hiam ei pen asylum seeker cihna status ki ngah a, protection laidal khat ong pia in, tua khit ciang, ong interview toto in, gamthumna i paitheih nading dong ong tuttoh tak ciang, resettlement program ah ong hel in, UNHCR card tawh ciaptehna ong nei uh hi. Hih te pen Human Rights i cihcih UDHR of the UNO sunga i muh article 30 te hang ahih lam thei in Human Rights tawh kisai zong ei le ei sintoto leng pilna khanna a hih lamtak kong theisak hi. Mihing pen a ki nungta nuam tek ahih manin Human Rights i cih mihing nuntakna thupit sakna le mihing khat le khat i kibawlsiat lohna ding theihna le pilna sungah i khantoh ding thupi hi.\nTua ahih manin, khantawn thong le sihdan, i pilna tawh kituak nasep ong kipiaklohna le ki muanmawhna(suspect) mikhat mat mawkmawkin thongah khum cihte le huh ding a kilawm mahmah refugee le asylum seeker hinapi-in huhteng cihthadah kolbulh in thongsungah khum in, UNHCR i status a piaksa te zahtak bawllo in suksiatsak zaw cih te pan i kipelh theih nadingin, Human Rights thupi sakin, hih tawh kisai study zong bawl in sinna neih ciat ding leh ei le ei pilna i kipiak ding kong hanthawn hi. I veng i paam a om mite zong i gensawm ding hoih ka sa hi. Palikte bang tua bang a tello tam mahmah lai uh ahih manun, deihtak in gentheih kisam mahmah hi.\nMr.David Ngin Sian Pau\nUNHCR Asylum Seeker and Refugee\nPrevious: Gamdang zinna: England paina ~ Rev. Khup Za Go\nNext: Makai leh kikhalna ~ Lian Muan Kim\nTulaai Leitung Thuthang Tuamtuam Updates November 26, 2014\nDemocracy leh Zomi te nuntak zia (Socialism vs Democracy) ~ CS Dal


url: =Vondeih Kep Ding – 21 (Pau Khan Kap) :: ZOMI DAILY\nposted on 8 December 2014 at 2:27 pm Lomkholna: Article, Paukhankap\nVondeih Kep Ding – 21\nKhua hun damdam in hong kihei hei-in tuin phalbi bei-in khuakhal hun hongtung hita ei! Napa ka omna ah zong December kha bang liang nawn lo-in khua hong lum tektek zaw deuh hi. Tu nung kha bang peuhmah khuadam lua kisa in guh kitam bang aom liang hi. Inn ah ka om lai-in khuadam in kisi zo liang kei vak kacih hiven tu’n bel khuadam sa-in a kisi zo ding ahih lam tel pan ing.\n2014 Census tawh kisai in tunung in i khua ah ZCD makaite leh adangdang pawl khat te hong pai-in thugen na hong neih cih na za ing. Ei\nkhua bek hilo-in khua kiim khua paam a om eimi te zong i khua ah thungai dignin kaikawm cih kazak ciangin na pa kaom na panin ka lungkim mahmah in tha ngah huai sa mahmah ing. Hih ci bangin makai hoih i neih manin angtang in ‘Zomi’ a Pasian in hong pian sak ka kipak hi.\nAhi zongin i theih sa mah bangin ‘Zomi’ akici nuam leh i minam min dingin ‘Zomi’ kici lo-in ‘Chin’ kici zaw le’ng mailam hun ah hamphat na ahi zongin khantohna tampi tak ngah zaw ding hi hang ci-in ‘Zomi’ cih ding sangin ‘Chin’ kicih ding adeih zaw pawl khat om hi.\n‘Chin’ a deih te zong na pa’n ka mawh sak kei-a, amau muhna bangin ‘Zomi leh Zogam’ khantoh na dingin mai hong nawt ding uh deihsak ing. Na pa’n bel ka omom na-ah ‘Zomi’ cih ding mah kadeih hi. Lengtong Pauno la mah bangin, ‘Zomi in piang in, Zomi mah in a si ding’ hi ing.\nFacebook sung hita leh groups mail tuamtuam panin ka Zomi deih pih kalawm pawlkhat te laigelh kamuh ciangin a lungsim puak uh lamdang ka sa hi. ‘Zomi’ a kici nuamlo te hepkhiat sawm in, ‘Chin’ deih teng pen Zomi min pua group hita leh ki pawlna limlim ah hong kihel nawn kei un cih khawng in kampau mawkmawk uh hi. Tua bek hilo-in hai bawl in, ko bawl na kammal gengen lai uhhi: leitung level, international level ah Doctorate degree ngah te deihna, makaihna zui lo-in, kawlgam ah Bachelor Degree mawkmawk sin in kipil sak mahmah lai, amau thu lo thu salo! A bang thei peuhpeuh dia! Mitkeuh nai lo, khangto nailo, khua phawk nailo hi’ng teh!\nThau ( Pistol ) khat hong kipia in, “ Chin deih te kaplum zaw ding maw, Zomi deihte kaplum zaw ding?” ci-in khat teitei kaplum ding hong kici leh, ‘Zomi’ deihna pi-in ‘Chin’ deihte a ko bawlbawl te ka kaplum lian ding hi.\n“ Ah-lah…liang aw ei, Kapa zong, tawm beek na lungsim khiam lai lo ding maw!” hong cikha ding hi teh! Hih tawh kisai ah samzang cia na ngawn khiap sawm keng! Khiam zolo ding hi’ng! Na pa in tua bang dan-a mi koko te ka muhdah lam nong theihsa uhi.\nNa pa zong gimkhin zota ing ei, tawlnga kik phot ning. Mai ah kongkupnop tampi om lai!\nPrevious: Pawlpi leh AANA\nNext: ZIUSA pan Dahna Pulakna: Nu Catharina Ning Khan Vung, Tulsa, OK